url: =Malaysia na dam hiam ~ Lian Tuang :: ZOMI DAILY\nposted on 3 February 2016 at 6:00 pm Lomkholna: Article, Liantuang\n“Ciimnuai a sa kibak, geltui ah kithuk. Lungdamna mangngilh ngeilo sawt vei taleh thukkik teitei” cih paunak thunamtui mahmah khat I nei khinkhian hi. Zomite pen lungdamna a ciamteh minam, lungdamna a thukkik minamte I hi hi. Hih pen minam picing khat I hih na zong ahi hi.\nNuntaklui nung hei na\nKawlgam Zomite nuntakzia a gamlalua khollo hunkhat nunghei kik pak leng, gam kiukna ginatloh luat manin mipite kizawm mahmah hi. Mipite zawn cih takin kizawng hi. Inn nupite in an a huan ciangin gilpi a dim baih ding bek kingaihsun hi. Duh maw duhlo, tha om maw om lo cihdan peuhmah kingaihsun zolo mai hi. Zinghuan nitakhuan ding kitasam in, nipi khat sungah buhciim siang le ci anpi in 4 / 5 ta bang kinei den hi.\nNik le puan zong a thak kilei zo peuhmah lo a, ute puan pen naute in kidawl toto hi. Ko unau bang pasal 4 ka pha uh a, ka u puan khempeuh keileh ka nau a neupen dongin silhkha hi. Ka u puante bek silh toto ka hih manin ka u lawmte in ong thei khial pahpah hi. Ken zong tua puante kum 3 / 4 bang ka silh khit ciangin ka naute in silh leuleu ahih manin kei lawmte in zong ka nau na thei khial zelzel uh hi.\nNik le puan kilei zo sunsun leh Second hand hi a, lawmte in “ tu ni meipi kai ka cihleh puanthak a nei om hi ven” ci in kiciamnuih hamtang ahih manin tua second hand a thak liklek pen kisilh ngam paklo lai hi. Kei bang zummawh thu ahi phial zongin thuman khat gen leng, tan X ka zawh khit kumpi na ka sep khit ciangin bombi sungten a teng zo pan ka hi hi. Ka tan 8 lai a ka lungsim tawnga ka ut mahmah thu khat om a, Jean bombi pen kawnggak tawh teng ding cih hi zen hi.\nHih dan nuntakna pen keibek hi lo a, Zogam nuntakzia ahuampi ahi dingin ka lamen hi. Hih bangin nuntak hamsa lua ahih manin nuntak zong ding, an le tui zong dingin phul theihna khempeuh kiphul ngeingai hi. An taw in mun khempeuh ah kipai hi. Ahuampi in a kipaina pen Mizo ( India ) gam kitung ngeingai masa hi. Tampi nuamtuam hi.\nTua khit ciangin Malaysia lampi khat ong om kiukiau hi. Malaysia lampi ong om theih a kipan in mipite nisim nuntakzia damdamin kikhel toto hi cih theih ahi hi. Zogam Zomi gilkial dangtakin keu thilthial in a om laitakin Malaysia gam tungtawnin nuntak gim nam kik in no suah kik ding a kipan tawh kibang ka sa hi.\nTawlpi khat sung Malaysia sumtang tawh a kinungta hi phial hi ka ci nuam hi. Malay ah mikhat in na a va sep manin a innkuan sung nuntakna uh kikhel sak zo hi. A u le naute in sathau meh nezo zaw deuh pah hi. A u a naute in sangkah ding gel ngam zaw deuh uh hi. Inn le lo kizun zaw deuh hi. U sung nausung ah piakkhiatna tawh itna kilakkhia zo zaw deuh hi.\nPawlpi sungah sumpi kibehlap zaw deuh hi. Biakinnte sikkang kikhuh zo zawdeuh pah hi. I biakinnte ah Guitar, keyboard le tutphatte ong om zaw deuh pah hi. Ahuampi in gen leng Malay gam a I sanggamte khua-ul sisan hangin Zogam kimalh zawdeuh a, nuntak gim kinam kik hi a ci nuam ka hi hi.\nHih bangin Malay gam ah I sanggamte pawlkhat in lunglen khuangaihnate kitheihmawh bawlin sun le zan cih om loin khitui le khua-ul luangkhawm in hanciam takin na a sep manin Zogam le Zomite nuntakzia kalkhat a kisuan to in ka ngaihsun hi. Tua bek hi loin a kuamaciat nuntakzia a hoih zaw ah a kilapsang theihna dingin amauteng mah in Malay pan in leitung mun tuamtuam ah kalkhat na suan toto leuleu uh hi. Amaute khantohna tawh kizui in Zogam zong kilam toto zel hi.\nTua tawh kizom in tulaitak mahmah in zong Malay le leitung mun tuamtuam a om u le nau a kuamaciat pen Zomi Zogam gilkial dangtakin a om laitakin a kisam bangin an le tui a zong leh a piate na hi uh hi. Khua le tui, u le naute ading a kipia khia, a zahtakhuai mahmah, upi dinmun, nu le pa dinmun a late na hi uh hi.\nPianna Zogamnuam leh it le ngaihteng khualna hangin Zomite leitung gam tuamtuam a tung kawikawi I hi zaw hi. Hih bangin Pasian hehpihna tawh mun tuam gam tuamtuam ah I om na pen Zotu Zota Zomi le Zogam in gualtawh tanbang a kim theihna dingin gam tuamtuam panin ahanciamte na hita uh hi. Hih bangin omna kibanglo gam tuamtuam pan ahanciam sanggam u le nau akua maciat nong cidam thahat nading uh pen innngak ko na nu na pa, na ni, na gang, na pi napu, na u na nau, na veng na pam, na khua na tuite in nisim naisim in ka thungetna uh ahi hi.\nHih bangin Pianna Zogamnuam le innkuan ading nuntakna pia ngamin a kuankhia khempeuhte aw, na om na ciat peuh uh ah na damkim tek uh hiam. No adingin zingsang simin I Pa Pasian kiangah hehpihna na ngen den ung. Zingsang ka thawh uh ciangin ka zanmangte uh ngaihsun kik in no ading mangpha ka man uh hiam ci in ka na lungngaingai uh hi. Khualzin a vak a ciah khat a om ciangin ka u ka nau, ka tu ka ta tawh na kimu uh hiam ci in na thu uh ka na kankan uh hi. Khuahun khantohna zui in phone le van hoih tuamtuam tawh na thu na la uh ka na kan zel uh hi.\nHih bangin thu le la ka na kankan uh ciangin abeisa hunkhat lai a,nu le pa tha dawnin nu le pa dinmun sawt veipi a la ngei ahi, Malaysia pen nidang tawh kibang nawn loin khat veivei hamsa thei cih na za ung. Hih thu pen I minam bup ading vai lianpi khat hi mawk lo hiam na cici ing. Unau sanggam khat I hih manin a citheite in a hamsate a kipanpih diamdiam dingte I hi hi. Khua le tui leh minam ading nasem vive I hih manin khat le khat I vangikte a kipuakpih dingte I hi hi. Khat le khat kiho tangtangin a hamsa a dongtuak a om hiam ci in kivil tek ni.\nHih bangin khat le khat I kizop ciangin a diakdiak Malaysia a I sanggam u le naute hopih dih ni. I panpih theih a om leh hanciam dih ni. Tua bang I gamtat ciangin sanggam u le nau cihna ciang bek hi loin hunkhat lai a, Nu le Pa tha dawnin innkuan sung, khua le tui azun a puahte tungah itna tawh lungdamna a thukkikte zong I hi pah ding hi.\n“Ciimnuai a sa kibak, geltui ah kithuk. Lungdamna mangngilh ngeilo sawt vei taleh thukkik teitei” cih paunak a nuntakpihte zong I hi pah ding hi.\nPrevious: Nu leh Pa’ kiangpan Laikhak – 2\nNext: Khang khat ading bek upnate pawl khiam in\nKhi tui bang hongluang liang veh e pa tuang lungdam mah2 ingei mi mal lungsim zong hong tha hatsak tuam ei


timestamp: atn

url: =Revolutionary Evolution of an Untold Legacy: Economic Sanction leh Kawlgam Mipite nuntakna\nKawlgam business makaite' (siang gen leng Galkap kumpi, U lian lamte leh a pawl te) amau sum leh paai hamsat theih na ding, sum leh paai tampi a sup lawh na ding, amau power a kiam zawk deuh na ding etc. deihna tawh economic sanction cih pen politics strategy in leitungbup ah a ki zang thu ahi hi. Economic sanction (Gamdang, gam khangto gamte tawh sum leh paai suakta tak in bawl theihna khaktanna, lampi hukbitna) pen NLD leh a pawlte' vaihawmna bang tak hi leh a ngei mah a bat ding deih uh hi.\nKawlgam economic sanction tawh kisai ngaihsut huai mahmah ding thu pawl khat mipi' tel theih ding in tom gen mahmah leng:-\nA hang a nuai ah en suk ni...\n2. Solomon in Nupi ta kituhte a thukhenna sung ah, tano nei nupi tatak zaw in bel, ken ka ngah sang in, amah pia zaw in ci in, tua a ta ngek a sih ding, a gimthuak ding khual hi. Nupi khat zaw in bel ama ta tatak hilo ahih man in, naungek i thuak ding khuallo in, tum tan in, phel hawm ding, naungek pen a lang tuak in hawm ding cih hi mawk hi. Economic sanction icih pen khat veivei ciang in, tua nupi nihna zaw dan mah bang in, aggressive thei a, amau political interest bek en in, phulphuh in, mipite' thuak ding, mipite' hamsat ding khua man nawnlo thei hi.\n3. Paunak sung khat ah, Saipi a gawng pen zong laipi thau cia pha lai veve kici hi. Kawlgam sung ah gamdang pan in a diakdiak (Europe leh America) business men economic sanction a om man in Kumpi lam U Liante in haksatna tampi tuak hi. Mihau khin leh, neih leh lam a dim val liang in a nei U Liante' business suplawhna pen, ei bang in mi mawmawk, nisim buhtang leh anngiam na tawm nisim nek ding a kham zolo mipite' neih pen hun tawh teh leng ki khai lai mahmah hi. Kumpi U Liante gotna (dan piakna) ding in economic sanction bawlna in, nek leh dawn ding a kham zong a nei zolo mizawngte hau sak tuamlo a, mipi' va, gam leh lei sung pan vanmangpha teng ong laksak U Liante' hauhna leh business a nawngkai sak tuam hang in, ei a tawh kikim dek nai tuanlo hi. A thuak tatak pen nisim nek leh dawn ding a lungkham ciang, mipi teng mah ahi hi.\nMi lungsim nei gam uk kumpi leh u liante' hamsat na ding in akibawl ahi sanction pen, mi lungsim a nei phalo gamuk u liante' a ding in bang mah lauhuai hetlo, nawnkai tuanlo lel a, nuam bang sa zaw sop thei hi.\nGim thuak sak nuam lua kisa, tui sumkuang, tuilipi sung ah i i khiat leh, aman nuam na sa zaw san lai cih bang zong om thei hi...\nPosted by Taang Sianpu at 8:36 AM\nLabels: Economic Sanction\nCreate Wordpress Multi user site


url: =LAOS | March 5 ~ MUC\nLAOS | March 5\nAdmin 7:29:00 PM Articles, MISSION NEWS\nOUDOMXAY KHUA-A MEIGONG NU\nSadua Lee, 33\nSadua in Laos gam saklam ah kituah nuam lo hi. Pawlpi makaite in a dot uh ciangin pastor pa in paulap tuamtuam gen hi. Sadua in Laos gam sung Oudomxay cihna mun ah teeng hi. Hih munah SDA mi khat zong om lo hi. A tawpna-ah a zi tawh sapna ngahin phalbi sungin innkhat sapin om uh hi. Phalbi mawkmawk hi lo-in vot cihtakmahin vot a, vukkhal leh tuikhal mangkhin hi. Ganhingte leh singkung lopa si khin hi. Tua bangin cikmah hunin khua vot ngei lo hi. A innsapna uh inngol khat hi-in lupna, refrigerator, zan puan cihte bangmah nei lo ahih manin huih vot mahmah hi. Huih a nun ciangin inn sungah huih lutin khua dam mahmah hi. Innvengte in zanpuan hawm uh a, tampi nuamtuam mahmah hi. Ahi zongin Sadua in khuavotna hangin lungkham khol lo-in ama lunghimawh pen in bangci bnagin Hotkhiatna thu\nGen ding cih lungkham zaw hi. Hotkhiatna thu a langpan mite tungah hotkhiatna thu gen ding hamsa mahmah hi.\nAmasa-in a zi bek tawh biakpiakna nei uh hi. Amau kia bek hi-in lungkia uh hi. Hotkhiatna thu bangci gen ding cih pen thei zo lo uh hi. Amaute in koi bangin lungdamna thu gen ding cih thei lo uh hi. Hun khatlai-in ukna nei makaite in amaute tungah thusitna nei uh hi. Amaute lau-in lungkia uh hi. Sadua in pawlpi makaite tungah huhna ngen hi. Pawlpi makaite in zong bangci huh ding cih theithei lo uh a, thunget ding simloh bangmah dang gen thei lo uh hi. Pasian in pilna guanin thungetna tawh kalsuan ding simloh lampi dang om lo hi, ci-in gen uh hi. Pastor Lee in zong pawlpi makaite cih bangin thungenin Topa tungah ki-ap hi.\nPastor Lee in khuakimkotin vak kawikawi-in thungen hi. Khua nawl mualtungah kahto-in tua mun panin khua sungteeng enin thungen hi. Sabbath ni khat khua sung mite inn khatah hawh hi. Tua bangin a hawhna-ah nupi khat dawivei amu hi. Tua mu kiangah vanaihphei-in, tua nupi nu kol kibulhin om amu hi. Nupi dang nga zong dawivei uh a, kha nih sung bang kolbulhin a om uh hi. Guaktangin om uh a, lungsim maan lo-in om uh hi. Ui bangin gamtang uh hi. Sadau pasal a sih khit ciangin dawivei ahihlam kithei hi. Khua hausate in thunget a phal nadingun ngen hi.\nHausate in zong thungetna neihsak uh a, ahi zongin bangmah kilamdana om lo hi. Sadua in a khut a lutungah koihin thungen hi. A zingciangin zong tua bangin thungetna nei hi. Kaal khat khit ciangin tua dawivei nupi in annei thei, tui dawnthei-in damsiang hi. Midangte tawh zong kiho kikhawl thei hi.\nNi khat ni-in nupi in a lungsim Jesuh tungah ap hi. Dawi in bangmah bawlsia nawn lo hi. A tawpna-ah hausapa in a puansilh ding pia, kolte a phel khia hi. A innkuanpihte zong lungdam mahmah uh hi. Meigong nu in ta nga anei hi. A tate in Sadua innah om uh a, a nu tawh om ding lauhuai lai hi, ci-in agen uh ciangin tawlkhat sung Sadua innaha om photlai uh hi.\nLai Siangtho thusinna a neih khit uh ciangin meigong nu le a ta u zaw nihte tawh tui kiphum dingin khensatna nei uh hi. Tua khua kimah amau innkuan in SDA upna a um mi masate hong suak uh hi. Oudomxay khua le a kimle paam khuate ah Jesuh thu a kizel hi. Khua sung mi tampi in Sadua innah hong pai uh hi. Mitampi in lungdamna thu umin amau Honpa dingin Jesuh Khrih a sang thei uh hi.\nTu-in Oudomxay khua-a dawilut meigong nu in khuapihte lo-ah nasemin anlak hun caingin ama nasep thamanin buh a ngah kik hi. Amah in lo nei lo hi; ta nga nei hi. Hih meigong dawilutna panin damna ngahin ama hangin a khuapih mi tampi in Jesuh thu-um mi hong suak uh hi. Ama adingin thungetsak ni. Laos gama thu-um mite adingin thungetsak ni.\nTu quarter Sabbath School 13na sumpi in Laos gamah kipuak ding hi.


url: =Kikhalna (Discipline) ~ GS Pau :: ZOMI DAILY\nKikhalna (Discipline) ~ GS Pau\nposted on 27 October 2019 at 10:45 pm Lomkholna: Article, GSPau\nMikangte in Discipline a cih uh pen kawlte in sii-kaan ci uh a, Tongdotbu sungah ei’pau in kikhalna na ci ahih manin tua kammal mah i zang ding hi.\nKHIRSTIAN-TE IN KIKHALNA NEIH KUL\nTopa Jesu ngiat pen kikhalna(Discipline) a nei pha mahmah khat a hi hi. A nungzuite in zong amah dan mahin kikhalna(Discipline) a neihna dingun kum (3) sung vilvel na pantah hi. Sawltak paul in zong Laisiangtho a gelhna mun tampite ah Khristiante in kikhalna(Discipline) a neih na ding na limgen mahmah hi. Khristian pawlkhatte in eite pen thukham khut nuai ah om nawn lo, suaktate tak tak hi hang, ci-in kikhalna(Discipline) neih ding khawng kulsa lo thei uh hi.\nPawlkhat bang lawpin, khami phial napi, kikhalna(Discipline) cih dan nei ngiat lo uh a, a utut in gamta lel thei uh hi. Khristiante pen thukham khut nuai-ah ki-om nawnlo mah hi. Ahi zongin Khris’ ukna nuai leh Khristian ngeina tawh kipawl kikhalna(Discipline) nuai ah a om ihih lam i kiphawk ding kisam hi. Rev. Suak Za Go (Treasurer, AG General Council, Yangon) in, ” Piangthakte pen to peng kihi lo a, to kilaih hi. I to pen satan pan Jesuh ah kilaih hi bek hi,” ci-in gen hi.\n2. PASIAN’ NASEMTE IN KIKHALNA NEIH KUL\nMidangte sangin Pasian’nasem te deuhdeuh in kikhalna(Discipline) neih ding kisam deuhdeuh lai hi. Banghang hiam cih leh khatvei minsia kha le-uh, a khantawn mah uh khom pah lianlian uh hi. Pasian in bel amawhna a kisikkik takpi nak uh leh maisak pah lel a, meima bang dan hi leh damsak pha mahmah lel hi. Ahi zongin a pawn na om veve a, tua pen a sih dongin manglo hi. Mihingte in a pawn mah na en veve uh ahih manin koihna khat na nei gige uh hi. A mailam ah bangzah tak in ki puahpha-in, thu hoih thupha vive hong vaihawm phial uh zongin kuamah in um zo nawn lo-in, sang zo nawn lo uh hi.\nEvangelist minthang Billy Graham(1918-2018) bang, leitung buppi in a zahtak khat leh US president khempeuh phial in zong thudotpi-in nei uh hi. Hih dinmun a tun theih na zong a thugen siamna khat bek bang na hi peuhmah lo a, kikhalna(Discipline) a neih man mah ahi hi. tu-in Pasian’ na a sep zawh kum (60) val bang a phakna sungah numei vai-in mindaina, sum leh paai vaiah paubaan’na leh kiphatsakna cihte kimu khia ngei nailo, ci-in ki gen hi. Amah zahin thugen siam leh Pasian’ mizat zong a hun hun in om zelzel tei napi, amautein Billy Graham zahin kikhalna(Discipline) neilo uh ahih manin Pasian in Billy Graham zah in sawtpi zang lo hi.\n3. KIKHALNA IN MIHING’ MANPHATNA\nKikhalna(Discipline) in vaang hong neisak hi. I man(value) zong khangsak hi. Kawlte in ” kikhalna in mihing’n manphat na hi,” ci-in na gen uh hi. Gam makaite leh uliante sungpan kikhalna a neite mah in vaang nei-in, kizahtak hi. ki mawlsiamte sung pan zong kikhalna a neite bek mah in ki vaakna-in nei zo uh hi. Tua lote in kisiatna peuh in nei thei uh hi. Khuakhoih, laipilte sungpanin zong kikhalna a neite bek mah in khuasuah lawh uh hi. Lasak siam leh tumgingsiamte’ sungpanin kikhalna a neite bek mah in nuntak lawh bek uh hi.\nNungak pawlkhatte a meel uh hoih in, summai mawhlo napi, kikhalna cih dan neise lo uh a, khuaval thei uh a hih man in tua in a vaang uh kiamsak a, a man(value) uh zong kiamsak thei hi. Kineihsiam pasal(actor) te leh kineihsiam numei(actress) te’ sung bangah kikhalna a tawm luat manin nupa kikhenna leh minsiatna cihte na om den hi. Lasasiamte leh tumgingsiamte sungah zong kikhalna a tawmluat manin khamtheih guihtheih zangin a khan’sih tampi om hi.\n4. KIKHALNA IN KHAN’TOHNA PIANGSAK\nKawlte in, ” Kikhalna a om ciang bek in kikhangto pan hi,” ci-in gen uh hi. Pumpi kikhalna nei a, amah leh amah a ki-ukzo mite migina leh mithupi suakbaih deuh uh hi. Bangzah takpin pil in, siamin, i hat phialta zongin kikhalna i neih kei leh cikmah hun in migina leh mithupi kisuak zo tuan ngei lo ding hi. Japan te in kikhal na neipha mahmah uh hi. Thumaan bek deih uh a, zuautatna leh guktaakna cihte deih kilkel lo uh hi. Meileeng tung leh Motor tung ah van kinusia khat peuh a om teh amau’ aa ahih kei nak leh la tuan lo uh hi. Tua bang mahin Shinto biakna vive a tamna, Khristian 1% bekbek a om kiukiauna Japan gam in thupha sangin khangto hi.\nCondolezza Rice (1954-) pen a neu tung a kipan kikhalna a nei khat hi. Amah in laisim hun, piano tum hun, thunget hun nei hi. A lawmte in picnic pai dingin a zot uh hangin zuilo a, inn ah laisim in, thungen hi. Kum 15 a phak in tan 10 ong, kum 19 a phak in B.sc(Political Science), kum 21 aphak in M. SC, Kum 26 a phak in Ph.D ngah hi.Kum 28 aphak in Stanford University ah Professor, kum 30 aphak in Siapinu Seem hi. America taangthu ah Stanford University ah numei siapi seem masapen leh mivomte sungpan University ah numei siapi a seem masa pen in kiciamteh hi. 2001-2004 Sung US National Security Advisor seem a, 2005-2008 sung state secretary leh foreign Minister seem hi. Leitung bupah a kizahtaak numei pil khat ahi hi.\nBawlung kumpipa Brazil mi Pele (1940-) in siam mahmah leh kikhal na neih thuah hi.Pele in zu-a kipan khamtheih a kici pongpong zanglo hi. Bawlung tualpi sung khawngah hehphangphang ngei se lo hi. kum tampi sung bawlung a suihna sungah yellow card nangawn ngah ngeilo, ci-in kigen hi. kum 4 teh khatvei aki sui World Cup bawlung kidemna ah (4) Vei suikha a , (3) Vei (1958,1962,1970) Brazil te champion ngahpih hi. A lang kungmaite in na suliam gawp uh hi mah ta leh , ama’n na thukkik ngeise lo lel hi. 1961-71 Sung UNO secretary General a seem ngei kawlgam mi U That ( 1909-1974) bang pantanaw khuami hi a, a neu tung pan mahin kikhalna a neih manin hih dinmun ciang a tung thei a hi hi.\n5. EIMA’ PUMPI KI UKZAWHNA\nKhuapi khat uk sangin eima pumpi ki ukzawhna(Self control) hoih zaw hi ( Pau 16:32). Mi pawlkhat gam khat ukzo napi, a mau pumpi uk zolo uh hi. Pawlkhat in pawlpi khat ukzo na pi, a mau’ pumpi uk zo lo uh hi. William Shakespeare (1564-1616) in, ” Ka sumbawm hong kiguksak leh an neek khat ka ngolh lawh ding a, ka min khat vei sia leh ka khantawn an ka ngolh lawh ding hi,” ci-in gen hi. Mihingte pen khatvei minsia kha’leng, tua pen khan’tawn kikhom thei hi. Kuamah in hong thusim nawnlo uh hi.\nA pha (100) I sep pen kimangngilh pah lel hi. Ahi zongin a sia khat i sep khak sun sun pen na kimangngilh lo mawk hi. Tua ahih manin kidop huai pha mahmah hi. Greek galkapmangpa Alexander The Great (356-323 BC) in leitung bup phial ukzo na pi, kum (33) a phak in zu tawh si hi. “Ama’ pumpi ki-uk zolo a hih manin sih lawh hi. Zomite’ nuntakzia i ki-etphat kik ciangin i kihtaak pian khat in zawhthawh thu tawh hong pum uk gawp ding ahih kei buang leh eima’ pumpi’ a ki-uk zolo phadeuh te i hi hi.\nZomi sungah kimawlsiam pawlkhat ki-om sam napi, kimawlsiam masasa zu tawh kidiah pahpah ihih manin kimawlna tawh a kivaak kitawm mahmah lai hi. Zomi sugnah laipil pawlkhat zong ki-om sam napi, eima’ pumpi’ ki-ukzawhloh manin maatutzawhna taktak kineilo-in kilaklawh om gawp thei hi. Pasian’ mizat zong a hunhun in ki-om tei napi, eima’ pumpi ki-uk zawhloh manin sawtvei a kizang ki-om meello mawk hi. Sumhau zong ki-om kiaukiau zel tei napi, eima’ pumpi’ ki-uk zawhloh manin sawtvei kikhom zolo hi. Zomi ulian tampite zu in hong thahsak hi.\nI tate leh i innkuan hoih tak i makaih zawh nading in eima’ pumpi i ki-ukzawh masak phot kul hi. Tuamah bangin pawlpikhat i makaih zawh nawh nading, khua khat i uk zawh na ding, leh gam khat i makaih zawh nading in zong eima’ pumpi i ki-uk zawh masak phot mah kul hi. GS Pau\nPrevious: Nuntakpih ding ~ Dimno’ Pa\nNext: Zogam Khuapi Suahsakna ~ Pau Sian Lian\nLungsim Limlangh (57) ~ Job Thawngno\nSengam paina ~ Pu Thangboi\nKamciam manlang kei in


url: =Syria galkap te’n Terrorism siansuah nading in galkap thakkhat phuankhia, kidona nasia ~ TK Lian :: ZOMI DAILY\nposted on 23 November 2016 at 12:57 pm Lomkholna: News, Syria, Thangkhanlian, World\nNov. 23, 2016: Syria galkap ten zan in terrorism zawh siang theihna dingin “final victory against terrorism” kici galdo dingin galdo nuam a kipia khiate (volunteer conscript) cial hi. Hih dingin galkap dingte pen commando force thak hi ding a, a galkap min dingin Fifth Corps cih min phuak uh a, ahih hangin koi mun-ah gal kidosak ding hiam cih gen lo uh hi. Syria galkap ten kum guk sung phial galdo ta uh ahih manin a si zong a tam banah thanem tuam mahmah uh ahih manin a gam kiim ua a lawmte’ galkapte (regional allies forces) leh Russiate huhna ah a kingak uh kul pian ahih manin galkap thak ding lak sawm uh hi.\nIran in zong zan in Syria gal kikap 2011 khit nung Syria galdona ah galkap 1,000 kisup lawh ta hi ci-in pulak hi. Syria galkap ulian ten hih galkap thak Fifth Corps kicite Syria galkapte leh a pawlte uh tawh kipawl in President Bashar al-Assad langpangte do dingin kizang ding hi ci uh hi. Syria galkap ten tu sawng ten gualzawhna a ngahna uh leh a mainawtna uh-ah a thuap ding leh terrorism siansuahna dingin galkap hon thak kisam hi ci-in Syrian army statement in pulak hi.\nFifth Attack Troops Corps of Volunteers kicite pen kum 18 mi tung lamte kila ding a, galkap panin a tai khia khin sate kideih lo ding hi. Military analysts ten buai ma-in Syrian army pen galkap 300,000 kiim hi a, ahih hangin tu lianin bangzah pha hiam cih kithei lo hi ci hi. Tu lianin Syria galkapte kipawlpihte pen Iran galkapte, Iran in huhna a piak galdo dinga kipia khiate (Iran-backed militias), Lebanon beel-a om Syria a galdo dinga kuan Shia-Muslim Hezbollah group kicite leh Russia ten tung lam panin huhna pia uh a, President Assad langpang rebelste leh ISte do uh hi.\nSyria galkap ten kha tampi a umcihna uh rebelste ukna Aleppo nisuahna lak kik ding hanciam lai uh a, hih mun panin a kihem khia nuamte a kihep khiatsakna ding uh leh khua sung mite nek ding a piakna dingun rebelste kiangah kunh uh a, galkap hong lutte na pawl bawl un ci-in khuamite zong thu zasak uh hi.\nSyria galkap ten khua mite muh dingin vanleng panin thu thehzakna laidal (leaflets) khia uh a, tua laidal sungah Syria galkap ten a khua lak kik khit sate panin rebelste leh khua mite a puak khiatna dingin a zat uh bus dum lim leh “Thau tawite aw, note sapna dingin ka khutte uh kong zankhia uh hi. A zekai luat ma-in na omna uh na nusiat san uh” cih tuang hi.\nSyria kumpi Aleppo bup lak kik ding hanciam in Aleppo ah kidona nasia mahmah a, tu kal bekin Syria kumpi’n rebelste ukna Aleppo nisuahna lamah bomb a khiatna hangin mi 141 in sihna tuak a, tuate lakah naupang 18 kihel hi ci-in Syrian Observatory for Human Rights (SOHR) in zan in gen hi. Syria kumpi in Aleppo nisuahna lak kikna dingin nung Pithai (Tuesday) panin galdo pan uh hi. Syria galkap ten rebelste 87 that ta uh a, rebels ten Syria kumpi ukna Aleppo nitumna bomb leh thau thawh a kapna hangun khua sungmi 16 (naupang 10 kihel) in sihna a tuak banah mi tampi in liamna tuak hi ci-in SOHR in gen beh hi.\nPrevious: Shan gam gal kidona thuthang tomkim ~ Tedim Post\nNext: Tedim Khuahun (21 November 2016) ~ Tedim Times


url: =ZAM Thupuak :: 02 April 2017 (ZSM pan phamsa te phawkna Volleyball) :: ZOMI DAILY\nposted on 1 April 2017 at 4:52 pm UTC+9:30 Lomkholna: Malaysia, News, Refugee, ZAM, Zomi\nZSM pan phamsa te phawkna Volley Ball ki demna om ding :: ZSM pen 2009 pan kipan khia hi a, tua hun pan kipan ih Zomi pih luang 300 dektak bang kipham khin hi. Hih Malaysia ah innlam hamsatna tawh sum leh paai zongin hong pai hi napi Malaysia leitang tungah thu tuamtuam leh vai tuamtuam hang tawh nuntakna hong bei lawh ih sanggam te I phawkna in Volley Ball kidemna khat kibawl ding hi. Khua ahi a, Pawlpi pan a hi zongin a lunglut peuhpeuh kilut thei ding hi.\nVolley Ball kidemna ah a lut nuam te in Lutman RM 200 hi ding a, May 1 ni in min sazian tawpni ding hi pah hi. May 1 ni in Group khenna zong kinei pah ding hi. Kimawlni ding pen May 8 hi ding hi.\nVolley Ball a khatna –RM1500 + Cup (RM 500 man) leh Medal\nA nihna –RM1000 + Cup (RM 300 man) leh medal\nA thumna— RM 500 leh Medal kipia ding hi. Volley Ball kidem ding ni pen 08 May 2017(Monday) ni hi ding hi.\nZSM ading panpihna hongpia khua leh Pawlpi te : ZSM ih dinkip zawhna dingin panpihna sumtang tawh hong kihel khua leh pawlpi te tungah lungdamna lianpi ih pulak khia hi. Topa’n pawlpi leh khuate tungah a thupha tawh hong tuam sak semsem tahen.\n1. MZCC Pawlpi RM1000\n2. ZEM Pawlpi RM400\n3. ZCA Pawlpi RM300\n4. Shalom Christian Fellowship-KD RM300\n5. MLPP Pawlpi RM300\n6. ZCF-Canaan Pawlpi RM300\n7. Zion AG RM300\n8. ZCWC Pawlpi RM300\n8. Mualkawi Khua RM200\n9. Teeltuivon Innkuan RM200\n10. Mualpi Innkuan RM200\n11. HCCF Pawlpi RM200\n12. Tuithang Khua RM200\n13. Mualbeem Khua RM200\n14. Taaklam Khua RM200\n15. MBF Pawlpi RM200\n16. Cingpikot/Keizang Khua RM200\n17. Selbung Khua RM200\n18. Mualnuam Khua RM200\n19. Zozang Khua RM200\n20. Praise Adonai Pawlpi RM200\n21. Saizang Khua RM200\n22. Tedim Suangpi RM200\n23. Pangsak Innkuan RM200\n24. Laaitui Khua RM200\n25. Haicin Khua RM200\n26. Mualzang Khua RM200\n27. Phunom Khua RM200\n28. ZCF-Kajang Pawlpi RM200\n29. Tuimui Khua RM150\n30. Ngalbual Khua RM100\nZAM ZUM AH THUNGETNA HONG NEIH SAK :: Rev. Suan Go Khai-Phaiza (Senior Minister) Harvest Christian Center in ZAM zum ah hong hawh in Zomi te a ding leh zum a sem palai te a ding thungetna hong neih sak a kilungdam mahmah hi. Topa’n siapa leh a pawlpi thupha hong piak sak semsem tahen.\nZAM ZUM AH THUNGETNA HONG NEIH SAK :: Pastor Gin Hau Tuang, Victorious Living Assembly, Sia Aungpi, Evan Mang Khat Khan te in ZAM zum ah hong hawh in Zomi te leh palai te a dingin thungetna hong neih sak ahihmanin kilungdam mahmah hi. Topa’n a thupha tawh hong tuam semsem tahen.\nZAM PALAI TE THUNGET : ZAM palai te khasim thungetna 30 March 2017 ni-in kinei a Sia Gin Sian Mung-Zomi Assembly Gospel Church in thapiakna leh thungetna hong neihpih in tha kingah mahmah hi. Topa’n siapa leh a pawlpi thupha hong piak sak semsem tahen.\nZAM ZUM AH THUNGET KINEI :: ZAM zum ah khasim nipi kal nihna(Saturday) 11:00AM in ZAM hall ah Zomite a ding Topa maipha zong khawm dingin kong zawn uhhi. Hong kihel zolo te in thunget na deih uh leh a nuai a siate tungah na zasak un.\nSmh Don Lun Ciin 016 3641 284\nINSURANCE NA BAWL HAMTANG UN :: UNHCR Cidamna lampan a pulakna ah RHB insurance company tawh Operation tampi kibawl khin ahihmanin insurance bawl nailote limtak hanthawn a bawlsak ding hi, tua hikeileh galtaite kibawl zolo in mi tampin sih lawh khin ding cihi. Tua ahihmanin sum na mawkbeisak sang ih muh kholh theih loh Ih mailam ding kikhual kawmsa in RHB Insurance leh ZSM Genvai te limtak ngaihsun in. Kuamah kiang leitawi lo/Pawlpi, khua leh tui buaisak loin, ei leh ei I hih theih nang a hun om lai in kikhual ciat ni.\nNa UN Vai Nakan Nuam hiam? :Na UN vai lunghimawhin kannop dotnop khat peuhpeuh nanei hiam? UN Department tuamtuam ah laigelhsak nopna neih leh ZAM Member te a ding mangenlo in ZAM zum pan lai kigelh sak theiden hi.\nCARD RENEW :: Napai ma na tangthu limtak enpha in, UN na paima a thei dingte kiangah kuppih masa in. UN zum sung leh huangpua dongah CCTV om ahihmanin na tangthu na et kuaukuau hong kitheih leh sanzawh lohna lai in inn natun ma hong makhelh thei ding hi.\nWELCOME TO ZAM :: Kawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Association of Malaysia(ZAM) zum ah nong hawh/pha hamtang na ding un itna lianpi tawh kong zawn uh hi.\nRHB INSURANCE CARD HONG LA UN :: 1. Niang Deih Lun 3. Cing Zam Kim 2. Nang Khat Mung\nNa Bank Card hong la in :: Go Thawn Khai\nTHONGVAI BUAI PIH TENG\n1. Pau Sawm Thang(Zozang) Sunggai Buloh thong\n2. Thang Sawm Piang(Zozang) Sunggai Buloh thong\n3. Cing Lam Ngai(Vongmual) Sunggai Buloh thong\n1. Thang Gin Mang(Phaiza) HUKM\n2. Dim En Ciin(Singgial) ACTS\n3. Peter Sawm Thang(Laaitui) IPR, Clinic Ko Ko Gyi\n4. Thang Suan Hang(Singgial) ACTS & DAYA X-RAY\n5. Pau Kap Langh(Tuitawh) HKL\n6. Man Khup(Mualpi) HEI\nMEMBER TE NASEP OM\nRestaurant KOREA FOOD\nKhasum RM 1100, Nasep hun 11:00 AM-11:00PM\nOmna pia, Ann pia\nInn lam na van zat setzung – Pasal 10 kisam\n(UN card len te bek) Khasum: nikhat rm60\nOffday: Sunday, Omna pia\nSen Ansai ah – Anbuk ahuh mi 2\nKhasum: 1300, Offday: kha khat 2 vei\nNasep hun: nai 12, Omna pia, An vak\nah Sen Ansai – Waitress mi 1, Anbuk ahuh mi 1, Khasum: 1200 Offday: kha khat 2 vei\nNasep hun: nai 11, Omna pia, An vak\nKuchai Lama – Kuangsawp ding mi 1\nKhasum: 1200, Nasep hun: zingsang nai 6 – nitak nai 6\nOmna pia, An vak\nSetapak Sen Ansai ah – Anbuk ahuh pasal 1\nKhasum: 1200, Offday: kha khat 2 vei\nNasep hun: 10:30 am kipan, 2:30-5pm tawlnga, 11 pm kipan kik, Omna pia, An vak\nPlaster bawlna setzung ah – Pasal 20 kisam\nKhasum: nikhat rm60, Offday: Sunday\nNasep hun: 8 am – 8pm, nai 1 sung tawlnga, Omna pia\nNasep leh Zato lam tawh kisai Contact : Sia Khuppi 016 3838 014\nPrevious: Lungdamna bangin lamangthei hiam? ~ B Nelson\nNext: Indonesia gamsung ah mencim in mi 17 mangthangcip ~ ZD


url: =Na Nu na It takpi hiam ~ Thang Khawm Pau :: ZOMI DAILY\nNa Nu na It takpi hiam ~ Thang Khawm Pau\nposted on 4 May 2016 at 8:21 pm UTC+9:30 Lomkholna: Khawmpau, News, TuunlehZua\nKumsim NU te ni ongtun sim in Online tuamtuam, Facebook te leh TV te ah Nu te itna, Phawkna , ngaihna thu le la te kigelh in kisa a, Nu te Limlaak te kisuang in itna ngaihna thu te kisuahkhia ciat ahihman in ilung ongleeng sak thei mahmah hi. Ahizong in lamkhat pan en kik leuleu leeng Nu te Ni ongtun kuanta ciangbek in hite kimumawk a Nu te Ni lah kumkhat khatvei bek ongtung cileeng Nu te kumkhat khatveita bek I it angai ihitam cih zong ngaihsut huai khat onghi kik zel hi.\nNu te in Tate amau le amau anungtat zawh masiah lungkham pih tawntung uha, adiak in aneu laai bang cileeng Anawi uh agausim in oi kata in nawiduhta hiding in ci in nikhat in 2vei sang atamzaw ongphawk tawntung uhhi.\nTate gilvah nading khualna tawh Tate neekding Ann haai masa in ongmuam den in amau neekding ahaina uhtawh aha un asepzah vaalding naseemden ahihman in aha teng uh tokmang a, A gilkial hunk hat na ngawn in banglokhat neding hileh Kata in duhzaw in teh ci in avalhding khawlkik niloh ahihman in gilpi natna ngahmangkhin uha, Asun azan ongkepna hang in ihmut cimlo den uh ahihman un samkangbaih in akhantom lawh Nu zong tam mahmah hi.\nZomi Nupi atamzaw tha mamzilzial a athasaan hihe tamna mukei ding hi. Banghang hiam cih leh Tate ong itlua mahmah uh ahihman in asun azan in taaklo pipi in ongpua uh ahihman in athatang uh kikaaiton mang a kil thilthel in paat ningneng uhhi. Na neek nadawn ding huan in nazun na ek asiakna tawh ahun uh beiden a kizep kipuah manhunding nangawn ngahlo in namphilphial in ut le utloh tawh kisailo in omden uhhi. Tua peen nang le kei bawl ahhi.\nHihzah a guhtui kangliang a ong it a nikhat nihveisang atamzaw ongphawlden I Nu te kumsim a ongtung Nu te nita bekciang phawkding in kilawm isa hiam. Kumkhat ah Ni 365 oma, Nu te in nikhat nihvei ongphawkding ngaihsun leeng Kumkhat in 730 veibang in ongphawkna lak ah en 1 veibek phawkmawk leeng koi ci bang in Nu te thupha ngahtheiding ihihiam I Nu te mahmah in zong Ka Ta in ongphawk ong ngai mahmah ei acidiam kingaihsun pha ciat ni.\nLeitung mihing ngeina ahihman in mun tuamtuam ah ki omtek a, neek le dawn kizongtek in eima masuanciat tawh kibuai kihamsa tek ahihman in Nu te kiang ah Nu aw ong ngai ing ci a vaho tawntung ding leh , Sum le paai vakhak tawntung ding peen pawlkhat te ading ahamsat hetlo hang Atawmzaw phial ading in abaihhetlo thukhat zong ahihi. Nu te in nang I nuntaak zia ongthei siamlua ongtel mahmah hi. Sum le paai bek alam en den hilo uha, Na aw zong azaza nuambek zong hituanlo uhhi.\nSum le Paai tampi puakzo in nisim naisim phial in Nu aw ong it ing ongngai lua ing nacih tawntung ding zong lam en mah uhhi. Ahizong in tuate sang athupi zaw ahi Ka Ta in anungta Pasian maipha angahdiam? Leitung siatna nopsakna paktatna sung ah akidiahdiam ci in Lampi nih kikaal ah na Nu dingden hi. Tua ahihman in na Nu na it taktak leh, Pasian maaipha zong masa inla ama lamlahna bang in nakalsuan in an Nisim thu ngetsak den in na Nu zong alungkim ding hi.\nPrevious: Kuppihna: Kawlte’ Makaih kipawlnate’ kikhen nate pan Zomite pilna ding\nNext: Kawlgam Leiibaa kuan loh ding?\nAustralia gamsung ah theihhuai Super vs Pension ~ Dr. Singpi\nMi hong muan theihna dingin ~ Hau Za Cin\nYud cih kammal i vangliatna (The power of yud)\nKhalkha a liing dimdim zo Bomh khat puakkham\nTulaai Leitung Thuthang Tuamtuam te Updates (Dec 21)


url: =Mit tawh mawhna ~ Dr. Ngul Khan Pau :: ZOMI DAILY\nMit tawh mawhna ~ Dr. Ngul Khan Pau\nposted on 30 May 2015 at 1:29 am Lomkholna: Article, Ngulkhanpau\nThumna, na ngaihsut lim leh mel in mawhna khukah hong tunpih ma-in Singlamteh lim leh mel tawh khek in. Mit tawh mawhna a tamzawte lungsim mitkha lim leh mel tawh i ngaihsutna ah hong kilangin sawtpi hong luah khit ciang tua mawhna in zung na kha man hi. Mawhna lim leh mel a khekkhia zo ding Singlamteh vangliatna hi. Na ngaihsutna ah nang adingin a hong thuaksak i Gumpa leh Topa sisan luanna leh sihna Singlamteh luahsak leteh a dang lim leh melin hong nusia ding hi.\nLina, Na ngaihsutna ukzia siam in. Ngaihsutna pen pumpi ki-uk mah bangin uk theih hi. Tua bangin a uk a kem siamte’n thu hoih bekbek ngaihsun uh ahih manin amau lungsim na siangtho hi. Television na etnop loh ciangin na mekmit mah bangin na ngaihsutna a hoihlo hong lut ciangin na mekmit in. Tua bangin ukzia siam leteh gualzawhna leh nangmah ki-uk zawhna na nei ding hi.\nNgana, na ihmut ma-in a siangtho, a hoih nate ngaihsut in nei in. Banghang hiam cih leh i ihmut sung na ngawnin tuate ngaihsutna in i lungsim na kem ding hi. Zahmawh ngaihsun in ihmu leteh tua zan in tua lam bekbek na lungsim ah hong om ding hi. Na mang in zong zahmawh lam mah na man ding hi. Pasian phatna leh hoihna tawh ihmu leteh zankhua in na ihmut sung nangawnin Topa phatna tawh na zang ding hi.\nGukna, exercise tampi la in. Kimawlna lam leh thasanna (exercise) limtak a neite, a ngahte in khemna hong lut nading hun pia manlo uh ahih manin nangzo, dalzo uh hi. Ahi zongin television khawng bek en in sun nitumte in exercise ngahlo ahih manin a lungsim uh mawhna lamin kaizo mahmah hi. Thalakna, thahatna ding vaite in mawhna do zawh nading tha hong guan hi.\nIsrael mite Kanaan gam hong tun ding ciangin Jericho khuapi a pal loh uh phamawh ahih manin tua khuapi kimah ni sagih sung lampai in umcih uh hi. Tua khuapi sung a lut uh ciangin van khempeuh lak loh ding cih thukhun om hi. A hi zongin Akhan in a ki-ap nate pawlkhat na la hi. Tua hangin Israelte’n gal hong lel uh hi. Joshua in Pasian cihna bangin a mawh mi hong zong a, Akhan tung tu hi.\nAmah in Joshua kiangah hih bangin a mawhna pulak hi, “A taktakin, Israel Topa Pasian tungah ka khial khin a, hih bangin ka gamta kha hi. Shinar panin vankia lakah puanhoih khat, leh ngun shekel zanih a gik, leh shekel sawmnga a gik kham tawn khat ka muh ciangin tuate iplahin ka lakha hi. Tu-in tuate ka puanbuk sung leilakah omin kisel hi,” (Joshua 7:20-21).\nKumpi David zong mit tawh mawhna hangin a innsung leh kumpi gam siatna tung hi. Galdo dingin kumpite’n makai in galphual ah vaihawmin gal a do lai-un, kumpi David Jerusalem ah na tawlnga hi. Sun a ihmu hong thokhia in a khuadak leh Bathsheba kipumsil galmuh hi. Tua numei melhoih mahmah hi. David in a mite samin tua numei thu a kansak hi. Tuanu tawh hong mawh in, buaina tua ni a kipanin a damsungin bei nawnlo hi (II Sam 11:2-4). David in et loh ding a etkhak bek hi loin tua a muh ngah nadingin vaihawm a, siatna leh dahna tampi a innsungah piang hi.\nKanaan gamah milim hoihlote panin Israel mite a kikep theihna dingun Pasian in Moses kiangah hih bangin thupia hi. “Israel mite tungah hih bangin gen in: Jerikho kantanin Kanaan gam na tun uh ciangin note mai panin tua gam a mi khempeuh na hawlkhia ding uh a, amau suan milimte khempeuh susia-in, a kisung amau milimte khempeuh na susia ding uh a, mualtung a a biaknate khempeuh uh na sumaimang ding uh hi,” ci hi (Gam 33:51-52). Milimte Israel mite’n susia kei leh amau mit tawh mu-in a biakkhak ding uh Pasian in phallo hi. Tua mah bangin kumpi David in zong, “A sia peuh mah ka mit tawh ka en kei ding a, lamkhial mite nasepna ka mudah a, tuate tawh ka kisukha kei ding hi,” ci hi (Late 101:3).\nTopa Jesu in mit tawh mawhna panin i suahtak ding kisapna a genna ah, “Tua ahih manin na mit taklam in na mawh nading hong piansak leh khelkhia inla pai in. Na pumpi bupin hell khuk sungah hong kikhul sangin na pumpi na khat pelem leh nang a dingin hoihzaw lai hi,” na ci hi (Matt 5:29). Mittang khelkhia taktak dingin Topa in hong hilh hi loin hell khuk sung hong tungsak ding nate panin na mit na kepcing ding hong hilhna hizaw hi. Topa Pasian in i khuamuhna mittang ama thu simna, ama phatna lasakna, ama bawl nate puahphat leh bawlhoihna in hong zangsak hen. Irish mite la khat in, “Nang ka khuamuhna hong hi in,” a cih bangin Topa i khuamuhna hong hi hen. Rev. Dr. J.M. Ngul Khan Pau\nPrevious: Nui Keuhkeuh ~ Hau Za Cin\nNext: Zomi leh Zogam Hiah/Hihlaai-ah/Hihtak-ah/Hiai-ah!\n1 June 2015 at 12:36 pm\nTuhun pen technology lam ah khang mahmah a hih tawh ki zui in muh ding leh et ding a ki lawm lo tamtak pen ki en ki mu thei zel kha a hih man in hih siapa lai gelh pen tuhun a ding in kisam sa mahmah ing.\nZAM-ZSM pan dahpihna ~ Tg. Pau Neih Thang


url: =Pate ii Ni ~ Thu Tatuam (Siyin News)\nPate ii Ni\nFather’s day kipatna sia Ms. Sonora Louise Smart Dodd a kici numei tung panin ahi hi. 1909 kum in Mother’s Day akizat lai takin Ms.Dodd kikhawmin tua akikhopna panin Nute ni a om banghma Pate ni zong vawt tu kilawm ci'n ngaisun hi.\nMs.Dodd sia kum 16 phak laitak hi in, A nu in anau a lukna sia asua ciang thisan aa, tua zawk apa in, amate unau teng keam hi.\nMs.Dodd kum 27 hong pha ciangin US ah Father’s Day kipat thei natu son kakawi ahihang, kiselno thuak lai hi, a hi zongin Spokane Ministerial Association leh khua sunga Young Men's Christian Association (YMCA)te vaihawmpuina Father’s Day akhat veina June 19,1910 in vawt hi. Apa pianni June 5 ni-in vawtnuam a, ahi zongin ki nging khol ngawl ahina tawh June 19 ni-in hong zangh uh hi.\nU.S ah Hih Father’s day tawh kisai-in a masa phitbel President Woodrow Wilson in 1916 kumin zak tu awina pia hi. President Lyndon Johnson na June tha nipi thumna sia Father’s Day zak tu in, 1966 kumin sign thoe hi.\nPate ni apian khiat natu ahanciam pi Mrs.Sonora Louise Smart Dodd sia 1974 kumin Spokane ah minphatna kipia hi ama sia 1978 kumin hong nusia a, hong nutsiat in kum 96 pha hi.\nCollect From: S. Khaute Zogamnet Post


url: =Sangsiapi pa’n inndawl 17 pan atuahsawm sangnaupang honkhia :: ZOMI DAILY\nposted on 14 September 2017 at 3:24 pm UTC+9:30 Lomkholna: China, News, Sawltak, World\nSangsiapi pa’n inndawl 17 pan atuahkhiatsawm sangnaupang honkhia\nChina, Guizhou Province sungah sangnaupang khat inndawl 17 Floor panin a tuahkhiatsawm laitak, sangsiapi pa’n honkhiathei cihi. Hih thupiang pen Guizhou Province, Duyun City sungah nung Sunday ni in thupiang cihi.\nTua sangnaupang pen numeino Middle School akah laitakkhat hi a, lungkiat mahmahna nei ahih manin, inndawl 17 Storey Building panin alengkhiading in akithawi ahihi.\nInndawn panin alengkhiading in adindin laitak in Firefighter te’n ahonkhiading in nehpheisawm uh a, ahi zongin tua Firefighter te’n ageinai anehding delhlo in kilehkik sak hi.\nTuaban ah a innkuanpih te leh alawmte zong ageinai ah apaiding phallo in, kuaman hongneh kei un cihsan hi.\nTuabang in adindin kawmkal ah a sangsiapipa’n damdam in nehphei in hopih a, tui apiading kineihphei hi. Ageinai mahmah atun ciangin thakhatthu in apuanmong pan lenvat in anuntakna honkhiathei hi.\nVideo: School principal pulls back girl in time to save her from committing suicide and jumping off\nTaiwan ahzong nungdiakmah in sangnaupang numei khat inndawn panin lengkhia in si cihi. Hihbang in China gamsung ah amauleh amau akisihbawl, Suicide Rate atamna pen Education System hang hiding kici hi. Sangnaupang te khatlekhat kidemsak in, amat ahoih theitheiding kituhsak uhhi.\nRelated: Indonesia ah pasal khat aki gui awk (Suicide) laitak Facebook Live in khahkhia\nApil asiamte adingin gualtung tuanna, lungnopna ahihsam hangin, lai azolo bangmah atheilo te adingin maizumna khat higige hi. Tuabang in maizumna athuakzolo te’n anunung ah sihding teelzaw theimawk uhhi. Kawlgam ahzong Education System ihzatpen hoihtakmello, kidemna tamlua kici hi. Sawltak #zomidaily\nPrevious: Aung San Suu Kyi in kunza leh zanah te zatlohding hanthawn\nNext: Australia ah Zomi 2 bawlung siamin kiteel\nNgah leh ngahloh tawh kisailo\nYangon St. Mary Cathedral maiah lungphona neipa kumkhat thongdan tuak


url: =LESSON 10 Nov. 30 – Dec. 6 TOPA BIAKPIAKNA ~ MUC\nLESSON 10 Nov. 30 – Dec. 6 TOPA BIAKPIAKNA\nAdmin 11:12:00 AM 4Q2019, Articles, Sabbath School Lesson\nLESSON 10 Nov. 30 – Dec. 6\nTu Kaal Sung Sim Ding: Neh. 12: 27 – 47;1Khang.25:6-8;1Jn. 1:7-9; Jn.1:7-9, 29,36; 1Kor.5:7; Heb.9:1-11\nKAMNGAH: “Tua ciangin amaute in Topa phatna leh lungdamkohna a kidawngin sa uh a, “TOPA hoih hi; bang hang hiam cihleh Israelte hong itna kip tawntung hi,” a ci uh hi” (Ezra 3: 11).\nTu kaal sung kamngah, Ezra 3: 11, in Hebrew mite biakpiakna, Topa Pasian a min phatin Ama tungah a lungdamna uh a pulaakzia le dan hong hilh hi. BC 515 kumin amaute in biakbuk thak apna nei uh hi (Ezra 6: 15 -18). Tua khit kum 60 ciangin Jerusalem kulhcian zawhna pawipi khat nei kik uh hi (Neh. 6: 15 – 7: 3; 12: 27).\nNeh. 8 leh 12 sunga khanggui ciaptehna zui-in Ezra in khuapi kulh zawhna pawipi nei hi. Biakbuk, kulhpi, inn a kipan na khat peuhpeuh a zawhna hangunin Pasian tungah lungdamkohna nei den uh hi. Tua bangin apna a neih ding uhteh limtak ngaihsunin, kigingkhol uh a, lasakna, tumging tuamtuamte tawh Pasian min phatna, pawi bawlna, ganhing tawh biakna, nuamna, lungdamna a kipan mimal kisiansuahnate nei uh hi. David kumpipa in tua bangin ki-apna leh biakpiakna pankhia hi. Ama khit Solomon in biakbuk sungah thuciamna singkuang koihin, amah leh Israel makaite in David bangin pawibawl leh ki-apna nei uh hi (1Kum. 8:5).\nTu kaal sungin Nehemiah, Ezra hunlai-in mite in Pasian a biakpiakzia-te i kikum ding hi. Tua thute tungtawnin tuni tuhun biakpiakzia ding thumanpha i mu ding hi.\nTopa Phatna Late Sa\nNeh. 12: 27 – 29 sim in. Biakpiakna leh Pasian minphatna a pulaak kammal thupite ciamteh in. Bangci bangin tua thu na pulaak ding hiam?\nIsraelte in biakpiakna-ah Topa phatna lasa ding leh tumging a tum dingin Levi mite tuamseh uh hi. Pasian in biakbuk sung a kisem ding bawl ding khempeuh limtak hilh khol hi. Biakbuk a biakpiakna in a etlawm thei pen, a hoih thei pen dingin bawl uh hi. Kumpi David in limtakin makaihin cihmah hunin tua bangin kibawl ngeilo biakpiakna pawipi bawl hi. Tua hi-in David in Asaph suanlekhakte biakpiakna-ah la makai, tumging tum dingin seh hi (Neh. 11: 22).\n1Khang. 25: 6-8 sim in. Biakpiakna, Topa min phatna-ah lasakna leh tumging tuamtuamte a thupitna bang hong hilh hiam?\nBiakbuk a lasa-te in Levi mite hi-in biakpiakna-ah lasa, tumging tum kisehte thaman pia uh hi. Kumpi David hun sung a kipan biakbuk a lasa, tumging tum kiseh hi-in, amah mah in makaih hi. A moi a kipan a ham cih om lo-in a hun hunin kikhel kilaih diamdiam uh a, a hilh, a makaih om a, lasak, tumging kisin zong om uh hi. Kimkhatte in tumging tumte hi-in, kim khatte in lasa uh hi. Kim khatte in tumging vanzatte leh biakpiakna hun sung a kisilh puan tuamtuamte a kem, a puah cih bangin nasep kiseh dimdiam uh hi. Tua bangin limtakin nasep kiseh in bang mungtup nei hi ding hiam? Amau siamnate khantoh nading leh biakpiakna-ah a etlawm, zahtak-kai thei penpen a biakpiakna a neih theih ding uh deihna hi. Siamna siitlo-in a hoih thei penin biakpiakna piak ding mungtuppi bel nei uh hi. Pasian minphatna in lungsim takpi tawh phatna hi ding a, biakpiakna pia mite in Pasian tawh kinai zaw dingin a hoih thei penpen tawh Pasian phat ding kisam hi. Biakpiakna-ah lasa dingte, tumging a tum dingte, biakbukah nasem ding mite limtak leh kidawmtakin a mi ding sehkhiat ding kisam hi\nBangci bang lampi tawh biakpiakna-ah music zangin biakpiakna sungah lungdamna na ngah ding hiam? Nang adingin bangte in thupi hiam?\nKhuapi kulh apna a neih khit uhteh lasa dingte kiseh uh a, tua banah kisiansuahna nei uh hi (Neh. 12: 30). “Tua khit ciangin siampite, Levite in amau le amau a kisiansuah khit uhteh mipite, kongkhakpite leh kulhpite siansuahna bawl uh hi.” Hebrew laimalin siansuah cih kammal in mun tuamtuamah kizangin gamtat siantho-na, Pasian mai-ah siantho-na a pulaak kammal hi.\n“Ahi zongin amah, khuavak ahih mah bangin eite in zong khuavak gamtatnate i gamtat takpi leh eite pawlkhat ihi a, ama Tapa Jesuh sisan in i mawhna khempeuh panin eite hong siangsak hi. Mawhna ka nei kei hi, i cihleh eite a kineihkhem ihi a, eite a thutak lo ihi hi. Ahi zongin Pasian kiangah i mawhnate va pulaak lehang, amah citakin thuman ahih manin, i mawhnate hong maisakin i hoih lohnate khempeuh hong siangsak ding hi” (1Jn. 1: 7-9). Hih in (1) mihing nunzia (2) Pasian kiang pan mawhmai-na (3) I nuntakna-ah Pasian vangliatna bang pulaak hiam?\nBiakbuk leh biakbuk tawh kisai nasep khempeuh in nidang Israel mite biakna sungah a kisam mahmah khat hi. Ahi zongin biakbuk leh a sung a kisemte in tua tawh a maimang hi lo-in mitsuan, limciinna khat nei hi. Tuate khempeuh ii ngimna bulpi in Pasian tawh kizopna nei-in, Topa Jesuh Khrih leh a vanglian Ama sisan tawh in nunna thak hong pia hi, cih mitsuan uh hi. Mawhna sung pan mihing a hotkhiat nadingin Pasian nasepte theihtelna in Amah itna lungsim hong guan ding a, Amah bek mah biak ding hi, cih lungsim hong neisak hi. Hih thu hangin nidang Israelte in a beisa hun a Pasian nasepnate pulaak kik kik uh hi. Tua bangin pulaak kikna in Topa hong itna leh Ama hoihna theihtelna hong guan ding hi. Hih in Topa biakpiakna in ungdamkohna leh nuamna tawh biakpiakna hi ding hi.\nTu-in eite ading mawhmaisakna hangin lungdamna, Topa sungah lametna leh nuamna tawh i kidim ding hi. Tua hileh Topa phat ding lawpna om ding a, Ama hoihna i lunggulh tawntung ding hi. Eite mawhna hangin sihna thuakin eite in tua tawntung sihna tawh i kipelh nadingin, Singlamteh tungah Jesuh a hong sihna lo a dang bang in Pasian gamtat zia le tong pulaak zaw ding hiam?\nA beisa hun hi taleh tu-in hi taleh na nunzia in bang bang hi zongin tu mahmahin Singlamteh a Jesuh sihna in mawhmai-na hong pia thei hi. Bang hangin tu-in Jesuh hong piak mawhmai-na ngah lo-in om ding na hiam?\nLungdamkohna Lasa Lapawl (choir) Nihte\nNeh. 12: 31 – 42 sim in. Bang hangin lungdamkoh biakpiakna-ah tumgingte in thupi hiam?\nNehemiah hunlai-a biakpiaknate ah lungdamkohna lasa lapawl nih koih uh hi. Hih lapawlsate in lasak kawmin tumging tumte tumging tumin Jerusalem khuapi kimvel uh hi. Mun khat panin kipan khia uh a, tua panin khennih kisuah uh hi. Pawl khat in leilam zuanin pai uh a, kim khat in taklam zuan in khuapi kimkot uh hi. Pawl khat pen Ezra in amaute mai-ah pai-in makaih hi. A dang khatte nungah Nehemiah in zui-in pai hi. Hih Lapawl nihte Valley Kongpi-ah kituah kik uh a, tua panin biakbuk zuankhawm ciat uh hi. Siampite in lasa pawlte zui-in pengkul mut uh hi. Lasa-te pawl nihte in biakbuk sung a lut uhteh pawl khat le pawl khat kimaingat uh hi. Limtak geelkholh, kiginkholhna tawh biakna pia-in a sepna khempeuh uh kiciansak mahmah uh hi.\nBang hangin music in biakpiakna leh pawi-te ah thupi hiam cih i theih nadingin biakbuk siksanin i entel ding hi. Biakbuk a kizang music in gualnopna adingin (concert) kizang hi lo hi; pawibawlna concert tumgingte, Beethoven 4th symphony va ngai dingin va pai tawh kibang lo hi. Biakbuk ah music ahihleh tumging tumte mah in tum uh a, lasa pawlte’n lasa-in mihonpi in lukun-in thungen uh hi. Lasa, tumging tumna (Music) in biakpiakna khat hi.\nBiakbukah biakpiakna in a taktakin citziathuai thei mahmah hi. Kua in khialhna nei lo ganhingte ngawngtanna thuak mumu nuam ding hiam? Tua bangin mulkimhuai lakah lasakna leh tumgingte in vantung tawh hong kinaisakin biakpiakna in nuamna tawh hong kidim thei hi.\nLai Siangtho in a gen tumging music tawh kisai endih ni. Pai. 15:1; 2Khang. 20: 21, 22; Mang. 15: 2-4.\nVantungah hi taleh leitungah biakpiakna-ah lasakna leh tumgingte (music) in biakpiakna khat hi. A mite adingin Topa nasepnate leh ‘sapi’ tungah zawhnate hangin Topa min phat uh hi. Tua bang zawhna hangin Topa phat lo-in kua om thei ding hiam? Pasian in a hong hotkhiatna hangin Amah a phat i hi hi.\nTopa min a hong phatsak thute - Topa in na tungah a hong septe ngaihsun in.\nPasian biakpiakna Sungah Meihal Biakpiakna\nNeh. 12: 43 sim in. A lian mahmah lungdamkoh biakpiakna bang thupi-na nei hiam?\nBiakbuk sung a biakpiaknate ah meihal tawh biakpiakna kihel hamtang hi. Meihal biakpiakna tuamtuam om a, mawhmai-na kamciam hangin biakpiakna, Topa tungah lungdamkohna leh Amah tawh kikholhkhop biakna nei uh hi. Sisan tawh biakpiakna in Pasian biakna-ah a bulpi khat hi. Tua bangin biakpiakna a pia mi in Pasian kua hi-a, Ama thuman thutak, a kipulaak khol Messiah, A mite ading a nuntakna hong pia ahihna theitel ding uh hi. Bang hang hiam cihleh Messiah in Pasian Tuuno hi.\nJn. 1: 29, 36; 1Kor. 5:7; Mang. 5: 6, 12, 13 sim in. Meihal biakpiaknate in bang limcing uh a, bang pulaak uh hi, ci hiam? Nidang Israelte in ganhing sisan tawh biakpiakna hangin lungdam kipak uh ahihleh, tu-in eite in bang zahin lungdam zaw ding hi lo i hiam? ___________________________________________________\nNeh. 12: 43 sungah “lungdam,” “nuam” cih kammal tam veipi kigelh hi. Amaute mawhna hangin ganhing khat in sihna thuak a, a lipkhaphuai ganhing sihnate lakah amaute in lungnopna leh nuamna nei thei uh hi. Pasian biakpiakna-ah Amah zahtakna leh kihtakna tawh biak ding kisam hi. Tua bang mahin lungdam kipaakna biak ding thupi hi.\nLate 95 in lasakna, awging khia-in phatna leh tumging tuamtuam tawh Pasian phatna thupi hi, ci-in hong hilh hi. Tua banah Topa mai-ah kiniamkhiat a lukuun, khukdin cihte kisam hi (Late 95: 1, 6). Eite hong Piangsak Pa biakpiaknate ah lungdam kipakna leh zahtakna a tonkhawm ding hi.\nNa khempeuh a Bawlpa in (Jn. 1: 1-3) Singlamteh tungah kilhna thuakin a bawlsa mite mawhna hangin hong si hi, cih thu in na lungsim bangci hong sukha hiam? Na sung panin nuamna ahih keileh zahtakna koi hong phul masa zaw hiam?\nSiampite leh Levi Mite Piak Biakna\nNeh. 12: 44 – 47 sim in. Bang hangin Judahte in siampite leh Levi mite nasepnate hangin lungdam uh hi ding hiam? Bang hangin amaute in mi thupi hiam?\nSiampite nasep in bang limcingkhol hiam? (Heb. 9: 1-11). “Khrih in mihingte adingin vantung biakbuk sungah Pasian mai-ah mihingte ading mawhthuumna in singlamteh tungah a hong Sihna, hotkhiat nasep a sepna-ah a kisam thu hi. Khrih in sihna tawh hotkhiat nasep a zawh nadingin sihna pan tho-in van a kah a kipan tua nasep kipan hi. Khrih in eite dingin tua biakbuk siangtho tawngnung sung dong a na ma tung khin hi; eite in upna tawh Amah i va nai ding hi (Heb. 6: 20).” Ellen G. White, The Great Controversy, 489. Check again with English.\nNidang mite in tuhun eite bangin thuman, khuavak a ngah khak loh uh hangun, biakbukah nasem dingin kituamkoih Levi mite nasepte theihtelna nei uh a, biakbuk sunga amaute nasep in thupi a hihna theitel uh hi. Amaute tungtawnin Pasian nasepte lamdangsa uh hi.\nPasian kammal simna, thungetna, biakpiakna leh amau mimal ciatin Topa tungah ki-apna hun tampi zang uh hi. Tua hi napi biakbuk a nasemte mangngilh ahih manun kipuahphat ding kisam ahihlam phawk uh hi. Kipuahphatna a neih khit uh ciangin amaute aitangin nasem Levi mite nasepna hangin mipi in lungdam uh hi. Pasian in biakpiakna dingin a geelkholhsak a om bangin Levi mite nasep in Topa lungkimna ngah hi.\nAhi zongin mipi in Nasemte, Thuhilhsia-te, lasate leh tumging tumte a manphatna phawk kha lo uh hi. Nehemiah hunlai-in mipi in Levi mite limtak panpih uh a, khat veivei ciangin panpih gina lo hi. Levi-te in innkuan sung nuntak khuasak nadingin nadang semin biakbuk nasepna-ah hunbit sem thei lo uh hi. Bang hang hiam cihleh mipi in sawm-ah khat leh sumpite puak lo uh hi.\nSawm-ah khat leh sumpi om lo-in nasepna in mainawt thei lo hi. Pasian nasemte in mainawtin a sep zawh nadingun sum le paai, thapiak kisam hi. Pawlpi in paubaang lo-in om lo hi; pawlpi in kicing kei taleh leitung mun khempeuhah hotkhiat nasep kizawh nadingin Pasian tungah i ap kik ding sawm-ah khat, sumpite tatsat lo-in i piak ding kisam hi.\nSimbeh Ding: Ellen G. White, “ Growing Up Into Christ,” 67 – 75 in Steps to Christ.\nTatsate in a tawntungin Khrih singlamteh la-in sa ding uh a, a bei thei lo a sin ding thu ahi hi. Vangliatna tawh kidim Khrih a muh uh ciangin singlamteh tungah thahna thuak Khrih mu ding uh hi. Simzawhloh leitungte A Bawl Pa, Pasian It Mipa, Vantung Liatna Pa, cherub leh seraph khempeuh in bia-in a min a phat uh Pa Pasian in a puk mite phongto dingin Amah mah hong kiniamkhiat hi;mawhna, maizumna, siatna hong thuakin Pa maitang in a muh ngam loh, gimna tawh kidim leitung in a lungtang kitamkhamsakin, Calvary ah singlamteh tungah a nunna hong pia Pa in a bei ngei lo ding phatna ngah ding hi. Na khempeuh a Piangsak Pa, na khempeuh tungah Thukhen Pa in Ama vangliatna nusia-in Amah leh Amah hong kiniamsakin, mite nawlkhin tuak Amah hi-in, na khempeuh leh mihing khempeuh in lamdangsakna tawh Amah bia ding hi. Tatkhiat minamte in amaute Honpa maitang a vangtaang leh vanglian Pa Pasian mu ding uh hi; amaute in Ama Kumpi Tokhom mu-in a kip tawntung Ama Gam in bei ngei lo ding a, amaute phatna lasak in: “Thahna thuak Tuuno, eite a hong lei Ama sisan manpha in phat dingin kilawm hi” Ellen G. White, The Great Controvery, 651, 652.\n1. Koi bangin biakpiakna-ah Pasian zahtak kihtaakna leh nuamna tonkhawm ding hiam? Zahtak kihtaakna leh nuamna in a tonkhawm thei ding mah a hiam?\n2. Israelte in Jerusalem kulhpi a cianna uhah Topa kepna nuai-ah zawhna pawi bawl uh hi. Topa Pasian kepna lo-in tua kulhpi in a mawkna hi, ci-in pulaak uh hi. Solomon in hih bangin genkhia hi: “ Topa in innlam kei leh innlamte sepna a mawkna hi. Topa in khuapi hutpih keileh khuapi cingte cinna a mawkna ahi hi” (Late 127: 1). Topa ading hanciamin nasep lawhcinna tawh kisai-in bang hong hilh hiam?\n3. Biakpiakna-ah lasakna leh tumgingte in bang dinmun nei hiam?\n4. Jesuh in vantungah eite Siampi hi. Ei ading bang sem hiam? Leitung biakbuk sung a siampite nasep in vantung biakbuk a eite ading Jesuh nasep bang hong hilh hiam?


url: =Na aw sit hetloin nakpi takin kiko in la, peengkul aw bangin gingsak in. Ka mihingte tungah amau khialhnate gen in la, Jakob innkuan tungah amau mawhnate gen in.\nAmaute pen, thumanin a gamta, amau Pasian biakna ngeina kipte a nusialo minam bang keekin nisimin amaute in kei hong zong uh a, keima lampi a thei nuam uh hi. Amaute in keima kiang panin thukhenna man hong ngen uh a, Pasian kiang hong nai nuam uh hi.\n"Kote in an tang napi-in bang hangin kote hong phawklo na hi hiam? Kote kiniamkhiatin om napi-in bang hangin kote hong thei khalo na hi hiam?" hong ci uh hi. Note in an na tan uh ciangin nomau deihna na zong uh a, na nasemte uh na nengniam uh hi.\nNote in a kitawng ding, a kilai ding, gitloh gamtatin, khuttum tawh a kitum ding bekin an na tang uh hi. Hih bang lelin antanna tawh na thungetna uh hong kingai ding ahi hiam?\nMaugua kun bangin na lu uh kunsukin, puanhampi leh vut tungah lumin, nomau na kigimsak tawmnate uh kei deih antanna nam sa na hi uh hiam? Hih bang hihna pen antanna man leh Topa} santheih pawl hi, ci ding na hi uh hiam?\nKei deih antanna hih bang pawl ahi hi: Gitlohna khaute phelin, hakkol savun khaute phel a, a kinengniam mite khahkhia-in thumanlohna hakkol khempeuh suktan ding ahi hi.\nNa an uh a gilkialte tawh nekhawm un la, inn neilo a zawngte na innsung uhah paipihin, tangguakin a om mite puan silhsakin, na mipihte uh kiang panin bu lo ding hilo na hi uh hiam?\nTua ciangin ka maipha pen phalvaktung hong bang ding a, note tungah hong taangkhia ding hi. Manlang takin na liammate uh hong dam ding hi. Note hong ompih tawntungin note kong hon ding a, na nung na mai uhah ka hong dal ding hi.\nTua ciangin nong thungetna uh ka hong pia ding a, nong sap uh ciangin ka hong dawng ding hi. Mi bawlsiatnate khawlin, mi simmawhna leh kam gilo na paunate uh na khawl uh a,\ngilkial mite an pia-in, kisapna a nei mite tungah a kisapnate na piak uh leh na kimkot uha khuamial pen khuavak hong suak ding a, na lungzinna uh nitaang hong bang ding hi.\nTua ciangin note lam kong lak tawntung ding a, na hoihte tawh kong lungkimsak ding hi. A cidam a thahatin kong omsak ding hi. Tui tampi a ngah tawntung huan, a kang ngeilo ciktui tawh na kibang ding uh hi.\nTanglai-in a kisia na munte uh na lamkik ding uh a, khang tampi sung a kisia bulpite na dingtosak kik ding uh hi. Note pen a sia a puahkik, tenna dingin mun siate a ngei a bangsak kikte hong kici ding hi.\nNote in Sabbath siangtho sakin, keima ni siangtho ni-in na nasepna panun khawlin Sabbath ni pen deihhuai sa-in, Topa} ni siangtho pen pahtawihuai na cih uh a, note in pahtawi-in note deihbang zuiloin, note ut bang hiloin motpau loin na om uh leh,\nkeimah biakna hangin lungdamna na ngah ding uh a, leitung khempeuhah pahtawina kong ngahsak ding hi. Na pu uh Jakob tungah ka piak leitang luahin nuam na sa ding uh hi. Topa ahi keimah in hih thu ka gen khin hi, a ci hi.


url: =GC 20: Biakna Khanlawhna - Zomi Adventist Innkuan\nKHRIST hong pai kik nading tangkona in biakna khanlawhna lianpi khat piang sak ding ahihna Mangmuhna 14 a vantung mi khatna tangkona ah na ki gen hi. Vankimlai ah vantung mi khat leeng a, “leitungah ateeng mi aki pan gam khempeuh, nam khempeuh, pau khempeuh pawl khempeuhte kiangah,” ”Pasian kihta unla, avangliatna phat un. Bang hang hiam na cih uh leh, a thukhen ding hun a tung zo hi” ci hi. Mang. 14:6,7.Vantung mi in hih thugen hi cih thu a thupi hi. Vantung kamtaipa sianthona, vangliatna leh minthanna in tua thupuak nasep thupi sak in, vaang leh thupina in zong zui dinga gualzawhna ngah ding hi ci in Pasian in a sehsa ahi hi. Vantung mi khat van kimlai ah leeng in, “leitunga teng mi khempeuh akipan mi namkhempeuh leh mipawl khempeuh” tungah pataukona thu “aw ngaihpi tawh” atangko hi cih ciangin hih tangkona nase in nawh sa takin leitung zelin ki zo ding hi cih lahna ahi hi.\nHih thupuak pen mahin bang hun-in hih nasep ki pan ding cih hong lak hi. “A tawntung lungdamna thu” tawh kizom hi a, thukhenna thu a pulak hi. Hotkhiatna thu pen khang tawntungin a kihilh den den a hi hi. Ahih hangin hih thukhen hun tangkona pen Lungdamna Thu mah hi napi a a hun hong tun’ ciang, ni nu nung hun cianga tangko theih (356) bek thu ahi hi. Gupkhiatna Lungdamna Thu a khang khangin ki hilh hi. Hih hilhkholnain a hun atun cianga kihilh ding Lungdamna thu-ii khen khat ah ki hel ahi hi.Hilhkholhna in thukhenna hun atun dong aban ban in thupiangte a lak suk suk hi. Hih thu Daniel bu-a kigen thumaan ahi hi. Daniel tunga a gen lai-in thukhenna tawh kisai khawk teng pen ni nunungni hong tun’ cianga genkhiat bek dingin khup cip sak phot hi. “Beina hun atun mateng” khakcip in koih phot hi.\nThukhenna tawh kisai tangkona zong a hilhkholh thu atun’ mateng ki tangko thei nai lo ahi hi. Hun bei ding ciangin “mi tampite’ pilna khngin, hong peek leen ding hi” zong ci lai hi. Dan. 12:4.\nSawltak Paul in Khrist hong pai ding pen amau khang huam-a tung dingin a lametloh nading un a hilh hi. “Tua Ni hong tun’ ma-in Langpan’na lian a piang masa ding” mah na ci khol zo hi. 2 Thess. 2:3. Puukna lian hong tung phot dinga, “aki seel Gilo mipa ”-ii ukna hun saupi a om ma teng ih Topa pen lam et theih hi lo hi. “Gilo mipa” cih pen in “Mawhna thu thuuk” cih peuh, “Kisiatna tapa” cih peuh, “migilopa” cih peuh-in gen khia a, tua pen Papacy a genna a hi hi. Kum1260 sung avangliatna zomto ding a hi hi. Tua a vangliatna kum 1260 pen 1798 kum-in bei hi. Tua ma tengin Khist hong pai kik nading a piang thei nailo ding ahi hi. Paul genna in Khristian khang buppi 1798 kum dong huam suk hi. Tua kum khit lam ciang bek in hih Khrist hong pai kik nading thu ki tangko thei bek ding zong ahi hi.\nHun beisate ah tua bang tangkona om ngei nailo hi. Paul in zong tua bang thu gen theiloa, ute naute tungah Topa hong pai ding pen sauveipi khit ciang hi ding hi, mah ci zaw hi. Puahphate in zong tua thu tangkolo uh hi. Martin Lutherin tua thukhen hun ding kum 300 val sawt nawnlo ding hi, ci ngei tei bek hi. Ahih hangin 1798 khit ciangin a ki khup cip Daniel laibu pen ki leem khia ta a, hilhkholhna thutheih telna khang ta hi. Mi tampi in tua thukhenna hun hong nai ta hi cih thu tangko uh hi.\nKum zalom 16 lai a Puahphatna mah bangin Jesu alam en pawlte nasepna zong Khristian gam khempeuh ah a hun kibangin hong dawk khia hi. Europe leh America (357) ah thu um mi ginate in hilhkholhna na suut ciat uh hi. Kha Siangtho hilh kholhnate panin na khempeuh a mong tung ta hi cih hong mu khia ciat uh hi. Gam tuam ciat hi napi in Khristiante in amau om mun tek panin Laisiangtho simna tawh Honpa hong pai ding hun nai ta hi ci in na um ciat uh hi.\nMiller in hilhkholhnate suut a, thukhenna hun hong tung ta hi cih a muh khiat zawh kum 3na 1821 kum ciangin “leitung bup thu puak siapi” Dr. Joseph Wolff in zong Topa hong pai ding nai ta hi, cih tangko a na ki pan hi. Wolff pen Germany gam-a piang hi a, a pa Jew Rabbi khat hi in Hebrew mi ahi hi. A neu lai lim phet-in Khristian biakna maan a sa hi. A lungsim in thu thei nuam, thu kan, thu ciamteh lua hi a, a pa’ inn sung ah Hebrew mi thu um te hong ki khawm-in thu ki kum zel uh hi. A minam un a lam et uh Messiah hong pai-in Isreal minam a puahphat kik hun ding lametna khawng ki gente na ngai gi ge-in na man khia khia hi. Ni khat ni ciangin Nazareth mi Jesu cih hong ki kum kha zen zen uh hi. Tuapa kua ahi hiam ci-in a dong khia pah cinten hi. A dawn’ kikna uah, “Jew mi talen gol mah mah nei khat hi. Amah leh Amah Messiah-in ki gen se a, Jew thukhen mangte in that sak uh hi” ci in gen kik uh hi. “Bang hangin Jerusalem ki sia in eite gaalmat sal khawi-in om i hi hiam?” ci in dot to zel ciangin a pa in, “Ala, ala, Jew te in kamsangte na that that uh a tua hang a hi ve!” ci in hilh kik hi. Naupangpa lungsim ah thu khat hong suak khia vat a, “Jesu zong kamsang khat hi kha-a Amah mawhnei lopi Jew te in a thah hang uh hi ding a hi ve maw!” aci hi. – “ Travels and Adventures of the Rev. Josep Wolff,”Vol. 1, p. 6 (ed. 1860). Hih lungsim pen khauh takin vom den pah ahih manin Khristian pawl sung a lut loh nadingin ki khaam napi, thuhilhnate va ngai ding hanciam pah viu veu hi. Kum 7 bek a phak laitakin Khristian puteek khat kiang ah Mes-siah hong pai cianga Israelte gual zawh nading thu gen pih-in va ki sial hi. Puteekpa in thu dam tawh, “Bawi aw, Messiah tak tak hong hilh ning; tua pa Nazareth mi Jesu hi,…na pu na pa te in tanglai kamsangte a bawl bang mah un bawl in Amah singlamteh ah khai lum uh hi. (358) Ciah in la Isaiah a lian 53 sung sim le cin Jesu Khrist pen Pasian Tapa ahih lam na mu ding hi” ci hi. – Ibid. Vol. 1, p. 7. A lungsimah tua thu kip pah hi. Inn ah ciah in tua Laisiangtho a sim ciangin Nazareth mi Jesu in tua a ki hilh kholpa hi takpi cih a mu hi. Khristiante thumaan mawk hilo uh hiam? Naupangpain tua hilhkholhna khiatna gen dingin a pa a sawl leh dawng hetlo mawh ahih manin tua thu peuh mah gen pih ngam nawnlo hi. Tua ciangin Khristian biakna a tel theih nopna a hong khang semsem hi.\nJew inn sung panin tua theihnopna lungsim tawh hong om gigea, kum 11 a phak ciangin leitung pilna leh a khan tawn nasep ding zong dingin a pa’ inn hong nusia ta hi. A behte inn khat ah om a, ahih hangin a sawt loin lampialpa cihna tawh ki nawh khia ahih manin, sum nei loin mi dangte lak ah hong pai khia hi. Mun khat khit mun khat ah pilna zong in pai khia a, Hebrew lai hilh in a ki vaak hi. Katolik sia khat thu zawhna tawh Rome upna hong saang hi. Tua ciangin, a minamte lakah thupuak hilh sia seem dingin ki sawl hi. Tua ngimna tawh a pai khiat khit kum tawmno sungin Rome-a Propaganda College ah lai sim zom kik hi. Hi lai panin amah pen thu ngaihsun thu gen siam ahih manin thu lampial hilh hi ci-a ngawhna hong thuak hi. A ki langtang mah-in pawlpi gamtat maanlote pulaak khia in, ki puahphat ding hong hansuah hi. Amasa in papal siapite in pahtaakna deihsakna tuam vilvel pia sam napi, a sawt loin Rome panin ki heem khia veve hi. Romete etcikna nuai ah mun khat pan mun khat a pai kawi kawi hi. Atawpna ah Rome sila hihna ah kipia zo lo ahih lam a ki tel dongin a thuak uh hi. Amah pen puahphat theih loh leh kep theih loh, ci in pulaak uh a, tua ciangin a utna peuh ah vak kawi kawi hi. England ah pai a Protestant upna zom in English pawlpi ah lut hi. Kum 2 sang akah kik khit 1821 kum in thupuak dingin pai khia leu leu hi.\nWolff in Khrist hong pai masak lai-in “dahna leh lungkham thuakpa hi: cih a saan’ phetin vangliatna leh minthana tawh a hong pai kik nading hilhkholhna zong tel (359) takin a mu khawm pah hi. Amah in a minamte Nazareth mi Jesu kianga kai khawm dingin na a sep laitakin tua mipa pen a hong ki khaam mipa hi, a hong pai masak lai in ki niamkhiat takin mite mawhna thoih dam nadingin kigo a, hong pai kik ciangin minthan’na leh gualzawhna tawh Kumpipa leh Honkhiapa-in hong pai ding hi” ci in a hilh hi.\nNazareth mi Jesu in Messiah hi a, a khut a khe te ki kheen let in thah dinga gangawhna lam zuan a kihawl tuuno bangin a ki paipih hi. Dahna thuak mipa hi a, lunggimna tawh ki dim hi. Judah tung pan-a kumpi ciangkhut a ki lakhiain, a khe kikal pan kumpi thuneihna a kilak khiat khit ciangin a khat veina a hong pai hi. Vantung meii lom leh vantung mi mangpa pengkul tum sakna tawh a nihveihna a hong pai kik ding hi ci in ahilh hi— Wolff, “ Researches and Missionary Labors,” p. 62 (ed. 1835). “Olive mual tung ah hong ding ding a, leitung pian cila Adam ngah dinga ki seh hi napi a ki taan kik gam ukna pen tua Jesu ki pia ding hi.( Piancil 1:26; 3:17). Amah in leitung bup ah Kumpi hi ding hi. Thuumna le tauna te bei sak dinga, lung dam kohna phatna la kisa te bek kiza ta ding hi….Jesu in A Pa minthanna tawh, a vantung mite tawh hong pai ciangin,…thu um misisa te hong tho khia masa ding hi. 1 Thess. 4:16; 1 Kor. 15:23. Tua pen ei Khristian te in Thawhkikna masa i cih pen a hi hi. Tua ciangin ganhing te in zong amau omzia kheelta ding uh hi. Isa. 11:6-9. Jesus kiang ah ki aap ciat ding uh hi. Late 8. Gal lem lung muanna in leitungbuppi uk ding hi. – Journal of the Rev. Joseph Wolff, pp 378, 379 (ed. 1939). “Topa in leitung en suk kik dinga, ‘hoih mah mah hi’ ci kik ta ding hi. Ibid. p. 294. Wolff in Topa hong pai ding nai mah mah ta ding hi ci in a um hi. Hilhkholhna hun a suutna ah Miller sehna hun mah bangin, suk mai mang hun ding pen kum tawmno bek in sam hi ci hi. Laisiangtho sik san a, “A ni leh a nai kua mah in thei lo hi,” hong pai kik ding a nai-na vai zong mite theih kul lo hi a ci suak pahte tung ah Wolff in” “Topa in a ni leh a nai ki thei ngei loding hi a ci hiam? Theikungte a teh hong no ciangin khuakhal ahong nai ta hi cih mi khat peuh in a theih bangin a hun hong nai ta ahih lam i theih theih nadingin kihilnate hong gen hilo hiam? Matt. 24:32. Eite in a hun huam beek thei thei het lo (360) ding I hi hiam? Topa mah in Daniel laibute sim unla thei un, hong ci hi lo a hiam? Daniel sungah tua thute a tawpna hun atun masung ki imcip phot dinga ‘mitampi taai kawi kawi phot dinga (Hebrewte hun tuatna genna hi), ‘theihna (hun theihna) khang ding hi’ Dan. 12:4. Hih thu genna ah Topa in ‘a ni leh a nai kua mahin theilo’ a cih hangin a hong naina hong thei sak nuam ahi hi. Noah Tembaw bawl lai mah bangin Ama hong pai ding ih ki gin kholh theih nadingin hun ciamtehnate a kicing in hong pia hi.”a ci hi. – Wolff, “ Research and Missionary La-bors,” pp. 404,405.\nLaisiangtho khiatna, a hih kei leh a ki khiat khialhna vai Wolff in a genna ah, “Khristian pawlpi a tam zawin tel taka Laisiangtho in a gen thute panin pial khia-in Buddhist-te deih geelna lamah ki heii khinin uppih uh hi. Mai lam mihing nopsak nading pen huih lak khawngah om hi, Jewte thu a sim uh ciangin Gentiles (zentail) te thu zong a theih uh kul hi; Jerusalem thu a sim uh ciangin pawlpi thu a theih uh kul hi; leitung a cih leh vantung a cih nopna hi; Topa hong pai nading thuah thupuak siate kipawlna (missionary societies) a theih tel uh kul hi; Topa’ inn omna mualtung ah kahto cih zong Methodist kikhop khawmpi a genna hi ci in upmawh deih khiat uh hi.’ci hi. – “ Journal of the Rev.\nJoseph Wolff,” p. 96.\n1821-1845 kikaal kum 24 sung, Wolff khual zin kawi kawi a, Africa, Izipt, Abyssinia, Asia, Palestine, Syria, Persia, Bokhara, leh India khawng ah kileh kawi kawi hi. U.S.A. ah zong hawhin, St. Helena tuikulh ah ozng thu hilh hi. 1837 kum August in New York tunga, thu a hilh hi. Philadelphia, Baltimore, leh Washingtonte ah zong thu a hilh hi. A genna khat ah, “President lui John Quincy Adams hong vai hawm sakna (361)tawh Congress ulian ki khawm khempeuh thukim in Con-gress Hall khat thuhilh nadingin hong zang sak uh hi. Sani (Saturday) ni khat in thu genna ka nei hi. Congress member teng, Virginia-a Bishoppa leh Washington-a Pasian nasem teng in hong uap uh hi,” ci hi. Tua mah bangin kumpi uliante deih sakna tawh New Jersey leh Penn-sylvania ah zong ka thu muh khiatte ka gen a, Asia-a ka thu muh khiat te leh Jesu Khrist Kumpi-in amang ahihna thute ka gen hi,” ci hi. – “ Journal of the Rev. Joseph Wolff,” pp 398,399.\nEurope gam thuneite’ kepna a om loh hangin a lau huai pen pen gamte nangawn ah zong ava zin kawi kawi hi. Haksatna tampi thuak in kisiat theihna namcin in kiim uum hi. Ciangpum tawh satna, gilkialna, sila dinga zuaknate leh sihna thuak dinga mawh sakna 3 vei, cih bang vive athuak hi. Misuamtein suam zel ahih manin, khat vei vei dang taak lum dek dek zel hi. Khat vei a neihsa khempeuh sut-in, a puan suah khiat sak uh-a, khe dap bulhloin tai tampi lam a paisak uh hi. Mual golpipite kantanin a maitang vuukin tuam a, akhete vuuk lak ah a hik cip hi.\nMigilote leh a gamsa suakte lak ah galhiam vomloin zin dah in a ki cih ciangin, “Kei galhiam hong ki guanzo hi”. Tua ka gaalhiam pen “thu ngetna, Khrist adinga na ka sepna, Ama hong kep ding muanna” te “Pasian leh ka veengte hong itna ka lung sung ah om in, ka khut sungah Laisiangtho ka tawi hi.” ci hi. – Adams, W.H. D., “In Perils Oft,” p. 192. Hebrew pau leh mang pau-a Laisiangtho pen a paina khempeuh ah a keng hi. A khual zin nu nung na te khat ah, “Keimah in…ka khut sung ah Laisiangtho leem sa-in ka tawi hi. Ka vaang in tua sung ah oma, tua in hong huu ding hi cih ka thei hi” ci hi. Ibid., p. 201. Tua bangin thuak keei kaai in thukhenna thupuakna pen leitung phel gol zaw a ki zelh dong in a sem hi. Jewste, Turks, Parsee, Hindu, leh minam dang tuam tuam te lak ah Pasian thu theh kawi kawi a, pau nam tuam tuam te lak ah Messiah ukna hong tung dek ta hi cih thu atangko kawi kawi hi.\nBokhara-a a zinna ah gamlapi-a atang om mihon khatin Topa hong paikik baih ding cih upna tawh lamen a nungta uh a mu hi. Yemen-a Arab te in “ Seeraa kici laibu khat nei uh a, Khrist hong pai kikin, min thang taka a uk nading thu 1840 kum in hong piang kha ding hi, ci in na um (362) uh hi,” ci hi. – “ Journal of the Rev. Joseph Wolff,” p. 377. Yemen-a Rechabte tawh ni 6 sung hun ka zangha, Jonadab, Rechab’ tapa mi hoih phawkna-in leengguite ciing loin, a tang tuh loih, a zu dawnlo uh a, tuipuan buk sung bek ah teeng uh hi. Amau leh Israel mi Dan suante ka mu a, amaute in Rechabte mah bangin vantung meiilom tawh Messiah hong tung dekta ding ci-in lamen a om uh ka mu hi,” ci hi.– Idem., p. 389.\nTartary ah tua bang upna mah anei sangmang dang khat zong a va mu hi. Tartar siampi khat in tua sangmangpa kiangah Khrist bang hun ciangin hong pai kik ding hiam? cih a na dong hi. Sangmangpa in ka thei kei hi ci a a dawn kik ciangin, 1844 kum huam-a Khrist hong pai kik ding Laisiangtho thu hilh-a kawi vak sangmang khatin tua nangawn a theih loh pen Siampipa in lam dang a na sa mah mah hi.\n1826 kum kipat phet-in Jeus hong kumkik nading thu pen En-gland gam ah ki hilh hi. A hih hangin America-a in ki dawk khol lo hi. A hun ding cian taka sehna zong om khol lo hi. Ahih hangin Khrist hong pai baih ding cih thu pen huzaap lianpi leh vanglianpi tawh ki tangko hi. Hi thu pen thu seelhat leh mi tuam om te kiang bek ah ki gen lo hi. Englishte laigelhpa khat ahi Maurant Brock in “Hih Gam Lungdamna Thu” pen sia 700 vaal bangin tangko uh hi, ci-in na genkhia hi. 1844 kum in Topa hong pai ding cih thu zong Great Britain gam ah\nSee also KIDONA LIANPI: THUPATNA\nzong tangkona om hi. Tua thu genna laihawm te America panin tampi ki hawm khia hi. Laibute leh thu kizakna laite zong England te in na ngah uh a, zong a na hawm khia sawn uh hi. 1842 kum ciangin America pan-a tua thuthang ngahsa-a hong ciah English mi Robert Winter in a gamah Topa hong pai nading a tangko hi. Ama thupuakna pawm ciat uh a thukhenna hun hong tung ta hi cih thu England gam mun tuam tuam ah a tangko uh hi.\nSouth America mi gamh-tatte lak leh siampite thuzawhna mun lak nangawnah Spain mi Jesuit pawlte khat ahi Lacunza in Laisiangtho sung panin Khrist hong pai baih ding cih thu na (363)mu khia hi. Tua thu gen loin a om thei kei hi. Ahih hangin Rome te kawk ding a ut loh manin Jew thu um bangin ki bawl in “Rabbi Ben-Israel” min in a tangko hi. Lacunza pen kum zakhawk 18 sunga nungta mi ahi hi. Ahih hangin ama laibu in 1825 kum in London tunga, mangkam in na ki teikhia hi. Tua lai aki hawm khiat cianign Jesuh hong paikikna thu Englang gam sung a lawpna sa pen nakpi in alawp beh sak hi.\nGermany gam ah Bengel in kum zakhawk 18 sungin na hilh hi. Amah pen Lutheran pawlpi sia, Laisiangtho tel kheh a siam khat ahi hi. Bengel in a sang lai sinna te a zawh ciangin “theology lam sin a, tua in a lungsim leh a gamtat tha hat sak in, nunzia hoih a nei sak hi. Khangno dang te mah bangin biakna lam ah uplahna leh lunghihmawhna tampi a nei hi. Khangno khat thuak zawh loh zah dingin thaltang tampi vuh banga haksa asak tampi anei hi.” – Encyclopedia Britannica, art. Bengel (9th ed.). Wurtemberg ah pawlpi mi khat hong suak a, biakna suahtakna a leen nuam khat a hi hi. “Pawlpi suahtakna a pan pih mah bangin a ki khih-a ki tuat lungsim sung upna uk cipna a thuak mite a pawlpi panin taw kik in a suahtak nading in apanpih den hi.” – Ibid. Tua bang ngeina pen a gam mi peuh mah in zong hoih a sak uh thu a hi hi.\nMangmuhna 21 sung bulphuh in “Advent Sunday” tawh kisai thuhilhna a bawl leh Khrist hong pai kik nading vai Bengel lungsim ah hong phu khia vat hi. Ni dang bang loin Mangmuhna sunga hilhkholhnate hong ki dawk han han hi. Kamsangpa gen ziate, leh minthanna thupitein a lungsim zogawp lua ahih manin, tawlpi khat tua thu aki mangilh bawl phot hi. Pulpit-a a din ciangin a lungsim ah tua thu khauh tak in ah hong phawk leu leu hi. Tua hun a ki panin Mangmuhna sunga Khrist hong pai baih nading hilhkholhna thute hong sim pha saan hi. (364) A nimit ding a sehna pen kum tawm no sung hi ding hi a ci hi. Miller in zong tua khit asawtlo in ama cih a thukim pih hi.\nBengel laigelhte Khristian gam sung teng ah ki zeel hi. Ama muh khiat thute Wurtemberg State sung teng ah ki zeel a, Germany gam sung mun dang dang ah zong a lut hi. Tua nasepna pen ama sih khit in zong ki zom to lai hi. Gamdangte mah bangin Germany gam in zong tua tangkona na ngai uh hi. Tua sawng mah in Germany pan in thu um pawl khat Rusia gam ah peem to uh a, Khrist hong pai baih nading thu upna tua gam-a Germany pawlpi omte tungah a na tangko uh hi.\nKhawvaak in France leh Switzerland zong taan’ hi. Farel leh Calvin in puahphatna thumaan a na theh khiatna Geneva ah Gausen in Jesu nihvei ong pai nadingthu ana tangko hi. Gausen pen sangnaupang ahih lai kum zalom 18 leh 19 kipat cil lam-in Europe buppi ah thu sit siamna (rationalism) laang mah mah hi. A khangno lai-in hilhkholhna sim thanuam ngei napi, biakna na a sepna hangin thu leh la a theih loh ban ah, lung hiang niloh in hong om hi. Rollin’ laibu “ Ancient History” a cih a sim khit ciangin Daniel bu a lian 2 sung sim a, tua sung ah hilhkholhna te taangtung takpi ahihna tangthu ki ciamteh a mu hi. Tua lai ah Laisiangtho pen Kha Siangtho huu mop tawh ki pia ahih takpina a mu hi. Hong pai lai ding hunte ah kisiatna pan hong len ding tembaw-sik kawipi bang hi ci in a ngaihsun hi. Thu suut siam lel tawh lung kim zo loin Laisiangtho sim to to in thumaan khuavak a kan tohna ciang ah lungkimna a hong nei kik hi. Tua hilhkholhna a sin beh toh zel ciangin Topa hong pai kik nading hun hi ta hi cih upna ah atung to hi. Hih thumaan in alungsim lawnglua ahih manin, mite mai ah a gen khia nuam hi. Ahih hangin Daniel bu pen thu thuuk, thusim hi, theih zawh loh ding thu hi (365) cih taangpi upna in a mai a dal mah mah hi. Geneva ah Farel in a na hihsa bangin, a tawpna ah, a nu a pate uh lawh thei dinga a lam et naupangte tung ah anasep hong pan hi.\nAma genna ah, “Hih thu na theih tek ding uh ka deih hi. I nasep I neu bawlna hi zaw loin manpha taka a thuk but theih nadingin I deih innkuan sung naupangte tung ah piak phot ding hoih hi” ci hi. “Mite in ih thu za leh deih ka hih manin a khang ham sa te tha khat in hilh pah leng hong ki za nuam lo kha ding ka lau hi” ci hi. “Tua ahih ciangin a neu pen te lawh masa ding, naupang hon khawm phot ding, mi hong tam sem sem ciangin, mite in zak nop sa-a lawp hi cih I muh ciangin, amau in a thu mu a a gen khiat kik theih uh ciangin u-haamtein zong tu-in na zak ding hoih hi cih hong mu ding uh hi. Tua pan in a cial nihna ki sem to thei ding a, khang haam sa te in thu hong kan ding uh hi. Tua ciangin nasep hong picing thei pan ding hi” ci hi. – Gausen, L., “ Daniel the Prophet,” Vol. 2, Preface.\nA nasepna mai nawt hi. Naupangte kianga a gen pen u-haam te-in zong hong ngai uh hi. A biak inn sung te uh ah thu ngai mi hong dim hi. Tua te lak ah uhaam, milian, laisiamte zong hong om uh hi. Geneva a hong zin khual mite nangawn zong hong om uh hi. Tuatein hih thu pen mun dang gam dangah na puak sawn zaw lai uh hi.\nGausen in a nasep mai nawtna hangin hong tha nuam hi. French pau a sim thei mite adingin a thuhilhnate lai tawh gelhin ahawm khia hi. Gausen genna ah, “Naupangte sin dinga ki bawl pen, tua bang laibu a sim nuam lo-a theih zawh ding hi kei a ci anu a pate kianga ‘Naupangte nangawn in thei buang hi ven, bang hangin thei lah ding ih hiam? a ki ci kim dinga ka bawl hi” ci hi. “Hih hilhkholhna pen I tuu honte lak ah ki thei ciat leh ka deih lua hi. Lai a ki sim loh luat pen in tu hun ki taangsapna lahkhiatna kician zaw a suak hi.” “Tua hi a, hih lai simna tawh ih mai mah maha i tuah ding haksatna pan kiging khol thei-in Jeus Khrist vil in ngak khol thei leng ka deih hi” ci hi.\nGausen pen French pau-a thuhilh sia lak ah a ki dawk mah mah leh aki it mah mah hi napi a sia nasep tawm vei ki khawl sak hi. Bang hang hiam cih leh, pawlpi in dotna dawn’ (366) na laibu (catechism) a zat te thu bun sa zo lo, upna phuhna mel nei lo a, neem ahih manin Laisiangtho thu om bang khangno te hilh nuam zaw ahih man a hi hi. A nunung lam ciangin Theological saang ah saang sia asem hi. Tua kawm mah in Sunday ni ciangin thuhilh sia seem in naupang te makaih a, Laisiangtho sung thu amaute a hilh hi. Hilhkholhna thu a hilhna ah mite lawp in a khanglo sak pha mah mah hi. Professor asep kawm mah in laikhetna tawh naupangte ading a deih sak thute hilh khia hi. Tua bangin kum tampi sung huu zaap lian mah mah tawh mite in Khrist hong pai baih ta ding cih hilhkholhna thu sim in a theih nadingun a hanciam uh hi.\nScandinavia gam ah zong hih thupuak na ki tangko a, zapi zeel in ki lawp mah mah hi. Mi tampi in a leitung nuntak nading na ngawn uh zong khual nawn loin hong thokhia uh hi. Ki pulaak na tawh a mawhna te uh nusia in, Khrist min tawh mawh mai sakna hong ngen uh hi. Ahih hangin a gam-a inn teek pawlpi siapipa in tua bang hihna te deih lo ahih manin, tua thu zom-a a hilh mi pawl khat thong sung ah a khia hi. Mun tampi ah Topa hong pai kik nading thu hilhna pen hong daai pian mawk ahih manin, Pasian in tua thu tangko dingin a lam dang mah mah in naupangte a zangh in na hong seem kik hi. Amaute a kum cing nailo uh ahih manin a gam thukhun zui in thong ki khum theilo hi. Tua ahih manin a dal leh a nawngkaai sak omloin thu gen thei uh hi.\nNasepna pen mi nautaang lak leh nasem mite lak hi zaw deuh a, tangkona thu ngai dingin hong ki khawm ciat uh hi. Tua thu hilh naupangte zong a tam pen mi zawngte tate ahi uh hi. Amaute kim khat kum 6 kum 8 gual bek ahi uh hi. A gamtat in zong Pasian nget siangtho thukham te zui uh a, Honpa it uh ahih lam kilang sak uh hi. Tua zah-a naupang moi laite nangawn in tua pilna leh tua hoihna te nei thei lel ahihna teci pang suak sawn sawn uh hi. Mipite mai a a din’ uh ciangin amau pianpih ngeina baan ah a thu zawh huu zaap dang khat in tua bang dingin a taw sawn ahih lam ki mu thei hi. A aw suah uh leh a ki heek ziate uh kikhelin lam danga, Thukhenna hun hong tung ta hi ci-a a tangko uh (367) ciangin “Pasian kihta un la Amah phat un. A thukhenna hun hong tung zo hi” cih Laisiangtho kammal khawng man khia lian lian uh hi. Mite mawhna kawk khia in, a paangtatnate uh, numei-pasal mawhnate bek tham loin leitung a etlahna, a nungtolh nate uhnusia in, hong tung ding hehna pan a suahtak theih naidngun man langin ki khel un ci in gen uh hi.\nMitein lam dangsa in a liing uh hi. Tua pen mite a zo thei Pasian Khaa in mite lungsim sung ah thu a gen ahi hi. Mi tampi in Laisiangtho sim hong hanciam uh a, a paangtatnate uh, numei-pasal mawhna te pan in hong ki puah pha uh hi. A gamtat palaute uh khel in hong om uh ciangin, gam uk pawlpi sia liante na ngawn in Pasian in hih nasepna makaih hi cih anial theih nawnloh zah dongun tua tangkona hong mai nawt hi.\nScandinavia gamte ah zong Khrist hong pai kik nading tangkona thu kihilh dingin Pasian in a deih hi. Ama nasem siate’ aw ki daai sak hiau mawk ahih manin Pasian in Ama Khaa naupang te tung ah buak in, tua tawh nasep kizo ding hi leh bung hi. Jesu in Jerusalem hong naih ciangin a lungdam mihonpi in zui uha zawhna-aw tawh awng keek uh hi. Nisuh hiangte veii-in David Tapa, ci-a a tangko uh ciangin a hazaa Pharisee te in Ama kiang ah, hih mite daai sak in, a cih laitak un Jesu in, Hih mite in hilhkholhna a tun’ nading hi a, amaute daai hial mah leh zong suangtum te kiko veve lell ding hi, ci kik hi. Jerusalem kongpi a lutkhit uh ciangin siampite leh ukpite kihta in mipite daai uh hi. Ahih hangin Biak innpi panin naupangte in lungdamna aw tawh nisuh hiangte veii-in “Hosana, David Tapa tungah Hosana”ci in hong awng keek zuah zuah ve ve uh hi. Matt. 21:8-16. Phariseete lungkim loin na sa mah mah uh a, “Hihte in bang gen cih na za hiam?” ci uh hi. Jesu in a dawn’ kikna ah, “Hi mah in, nau ngek leh nawine laite na ngawn’ kam sung panin phatna na kicing sak hi a cihna sim kha ngeilo na hi uh hiam? a ci kik hi. Khrist hong pai masak lai in Pasian in naupangte a zat mah bangin, A hong pai kik nading tangkona ah zong naupangte zangh ahi lel hi. Pasian kammal omsate tung kim ding hi. Honpa hong pai nading tangkona pen mi nam kim, pau nam kim, (368) pawl khem peuh, gam khempeuh ah ki tangko ding a hi hi.\nAmerica gam sung tengah Jesu hong kum kikna thu tangko dingin William Miller leh a pawlte ki sawl hi. Hih gam pen tua tangko nasepna phualpi hong suak hi. Hilhkholhna sunga vantungmi khatna tangkona a tangtunna ahi hi. Miller leh a pawlte laigelhte gam dangte ah ki puak hi. Sangmangte lutna sa gam khempeuh ah Khrist hong pai baih nading thu tangkona pen tung kawi kawi hi. A tawntung Lungdamna Thu in a nai a gamla mun khempeuh ah, “Pasian kihta un la, avangliatna phat un. Bang hang hiam na cih leh a thukhen ding hun a tung zo hi.” ci kawikawi hi.\nHilhkholhna ah 1844 tuuk sungin Khrist hong pai ding banga a gen pen in mite lungsim sung ah teci pangin thuk lut mah mah hi. Thupuak pen gam khat pan gam khat ah lut in ki zeel kawi kawi hi. Mi tampi in tua hilhkholhna hun seh pen maansa uh a, a ki saktheinate uh pai khia in lungdam takin thumaan na saang uh hi. Sia tampite in pawltuam lungsim aneihte uh ban ah a pawlpi leh a khasumte uh nusia in, Jesu hong pai ding tangkona hong pawl uh hi. Tua thu a tangko mite lak ah siate pen tawm lai mah mah tham hi. A ki niamkhiat pawlpi mi tampitein tangko zaw uh hi cih kimu theih hi. Lokhote in a lote uh nusia in, set nasemte in a vante uh nusia uh hi. Sumzuakte in a sumbuk uh nusia uh a, nasep neite in a panmunte nusia in tangkona ah ki hel uh hi. Tua hi napi in nasep ding tam tawh ki tuak dingin nasem mite tawm lua lai hi.\nPasian awlmawh lo in, leitung zuau thu leh gitlohna tawh a dim pawlpi dinmun in galvil citakte alung gim sak hi. Tua mite gupkhit zawh nadingin gilkial dangtak, gim le tawl, khual nawnlo in mite sam in na seem uh hi. Satan’ langdona kawmkaal mah ah nasepna pen mai nawt nawt a, mi tul tampi in tua thupuak asaang uh hi.\nMun ci teng ah teci pan’na kiza hi. Deidan omloin, mawhnei leitung mi leh pawlpi mite tungah hong tung ding hehna pan a suahtak theih nading un thu kihilh hi. (369) Khrist kamtaai tuiphumpa Johan bangin hih thu atangkotein singphung ah a hei nga-in ki sik kikna gah hong gah dingin kunh uh hi. Mipi thugenna munte pan-a ki awngkhia Nopna leh lungmuan’na om hi, cih pen tawh ki lehbulh lua ahih manin amaute tangkona hangin mite kilok mah mah hi. Laisiangtho sunga a ki tel mah mah thute a theih ol ding in Kha Siangtho in lak ahih manin, mite in sai kaak thei uh a, a nial tatak pen tawmno bek om uh hi. Biakna naseemte in amau neihsa thumaan lo pan hong tho khia uh hi. A nungtolh, leitung nate bek en-a thu um lo, akisathei, a huai ham mi ahih gige lam uh hong ki mu tel ta uh hi. Tua ciangin mi tampi in mai zum in ki sik kikna tawh Topa hong zong uh hi. Leitung deihna-a sawt veipi a luai ken konna te uh tu in vantung lam hong ngat ta uh hi. Pasian Kha in amaute tung ah hong tunga, lungsim nip in hong neem uh hi. “Pasian kihta unla, avang liatna phat un. Bang hang hiam na cih leh a thukhen hun atung zo hi” cihna aw hong tangko pih uh hi.\nMawhneitein kapsa in, “Gupna ka ngah nadingin bang ka hih ding hiam?” hong ci ta uh hi. A thumaan gamtat lo-a a kiciamtehte khawng hong ki puah pha nuam uh hi. Khrist sunga tawldam nopsakna a ngah mite peuh mah in midangte zong hawm sawn nuam uh hi. Kisaktheihna leh tangtat nopna teng a leeng mang hi. Lungsim tak tawh ki pulaakna te bawl uh a, innkuan mimalte in a ki nai pih pente uh\nSee also GC 8: Luther - Kikhoppi Mai ah\nleh a it pente un gupna angah nading a hanciam pih uh hi. Thu ki ngetsakna aw te kiza hi. Mun khempeuh ah Pasian zong-a lung gim khaa te ki mu hi. Mi tampi in zan khuavak vak in a mawhna te uh a ki mai sak takpi nading leh a beh a phungte uh leh a vengte uh adingin thu ngen-in Pasian buan uh hi.\nMi pawl tuam tuam khempeuhte Jesu Lamente’ kikhopna mun ah hong ki khawm uh hi. A hau a zawng, asaang a niam, nasep tuam tuam seemte, in amau ciat adingin Jesu hong kum kikna ding thu za nuam uh hi. Topa in amaute upna a ki pulaak laitak un lang pang khaa te let cip sak hi. Khat vei vei naseemte tha neem thei a, ahih hangin Pasian Kha Siangntho in thumaan (370)vangliatna guan hi. Vantung mite in a ompih lam a ki thei thei uh hi. Ni sial in thu um mi kibehlap hi. Khrist hong naina a gen uh ciangin mipi in huu saang lo liang mah-in angai uh hi. Van leh lei kimat ding tawh kibang hi. A teek a khang tung ah Pasian vangliatna hong tung hi. Mite in Topa phat kawm-in a inn lam uh zuan uh a, zan huih vot gam daai lak ah lung damna thu ging ki za hi. Tua ki khopna-a va paite peuhmah in bang zah in ki lawp ciat uh cih mang ngilh thei nawn lo uh hi.\nKhrist hong pai nading a hun lian hong seh uh ciangin pawl tuam tuam panin lang pangte hong ding khia uh hi. Pulpit-a siate pan a niam pen vantung awlmawhlote lak dongin a nial mi hong om hi. Hilhkholhna kammalte hong tung hi: “A nunung bel nite ciangin a kosia thei mite in amaute’ deihgawhna bang gamta-in Topa hong paikik ding cih thuciamna in koi-ah a om hiam? I pute ipate a si khin zo uh hi; a hi zongin na khempeuh a pian’sak cil-a kipan apian’ ngei bangin a om lai hi,” ci uh hi. 2 Peter 3:3, 4. Honpa it-a ki gen mi tampite in nihvei paina pen nial loin a hun lian sehna bek a nial in a ki pulak uh hangin, na khempeuh a mu Pasian in a lungsim sung uh mu-a, Khrist hong pai in thumaan tawh leitung te thukhen ding hi cih thu zaknop a sa lo uh a hi zaw hi. Amaute in thumaan lohna nei uh a, lungsim tawng dong zong khia-a a mu Pasian mai ah a gamtatna te uh ki dawk sak ngam ngaap loin Topa muh ding a lau a hi zaw uh hi. Topa hong pai masak lai-a Jewstein Jesu dawn dingin a na ki gin loh mah uh a bang a hi zaw hi. Amau in Laisiangtho thumaan kigente ngai nuam lo bek tham loin, Topa a lam en mite nuihsan uh hi. Satan leh a vantung mite in Khrist leh a vantung mite maitang ah a lu uh puuk suk in kisial uh a, Ama mi a kici te in Ama hong kilat ding a deih het kei ve vua leh! Amah a itna uh neu pha ngel sam a hi ve maw! ci uh hi.\n“Kua mah in a ni leh a nai thei lo hi” cih pen tua thu nialna pi pen hi den hi. Laisiangtho in, “Tua ni leh tua nai-hun kua mah in thei lo hi. Vantung mite in thei lo uh hi. Pa khat bek in a thei hi,” Matt . 24:36,3,33,43-51, ci mah hi. Topa lamente in a (371) Laisiangtho mun tel khehnate uh ki tuak takin a lah uh hangin a nialte in bel tua mun khial hi uh teh ci in lak uh hi. Khrist Biak innpi nusia a pai khiat khit Olive mual tunga A nung zuite tawh a kihona uh a a genthu a hi hi. Nungzuitein na dong uh a, “Nong pai ding leh leitung bei ding bang lim in hong thei sak ding hiam?” na ci uh hi. Jesu in lim piang dingte gen suk suk a, “tua limte na muh uh ciangin Mihing tapa in kong biang dongin hong nai ta hi ci in na thei ta un” ci hi. Honpa thu gente khat leh khat a ki lumlet ding ahi kei hi. A ni leh a nai kua mah in a theih loh uh hangin hong nai ta ahihna bel tel taka theih nadingin na hilh hi. Tham loin tua banga a hilh sim thu awlmawh lo-a Ama hong pai ding naina a thu donlo te pen Noah khang tuiciin tun’ ding a awlmawh lote mah bang ding hi ci hi. Tua mun mah-a thu gentehna sungah “Ka Topa hong pai hak ding hi” a ci mite thuak ding thu agen na ah, vil-a ngak-a a na om te piak ding letsong thu zong a gen hi. “A Topa hong ciah cianga tua banga a om amuh naseempa in thupha a ngah ding hi” ci hi. Matt. 24:36, 3, 33, 42-51. “Tua ahih ciangin ngak in na om kei leh, guta bangin ka hong pai ding hi,” ci lai hi. Mang. 3:3.\nPaul in Topa hong pai ding a kiging lo mi pawl khat te thu a gen hi. “Zana guta te hong pai mah bang in Topa’ Ni in hong tung ding hi ci-in note mah in a tel takin na thei uh hi. Amaute in, ‘Nopsakna a om hi, launa omlo hi,’ ci-in agen laitak un, tagai numei tungah ta suah hun gimna a tun’ bangin amaute tungah kisiatna gal in thakhatin tung ding a, suahtakna neu kha beek a ngah kei ding uh hi” ci hi. Ahih hangin Topa hong pai ding a na lawp mite ahih leh, “Ahangin, tua Ni in guta mi bangin note tungah a hong tun’ nading in ah note in khuamial lakah a om na hi kei uh hi. Bang hang hiam na cih uh leh, note khempeuh in khuavak’ tate, sun lai’ tate na hi uh hi” na ci hi. 1Thess. 5:2-5.\nLaisiangtho in ahih leh Khrist hong pai nading vai ah kiging lo-a om mawk nading thu pia ngei peuh mah lo hi. Ahih hangin thumaan a nial nuam mite in a bil uh hum- (372) in, “A ni leh a nai kua mah in theilo hi” cih pen a let sanpi uh ahi hi. Khrist nasem sia khat ka hi a ci pipite leh mi zahko theite in tua thu mah ging sak den ding uh hi. Mite khanglo in hotna lampi zong dingin hong patauh uh ciangin a khiim-daai dingin mite leh thumaan kikal ah biakna siate hong ki golh-in Pasian kammal a maan lopi pi-in a khiatna hong bawl uh hi. Mi muanhuai-lohonte in mi kheem mangpa tawh kopin, Pasian’ cih lohpiin, lungmuan’na, nopsakna om hi ci mik mek ding uh hi. Khrist hun a Phariseete mah bangin mi tampi in amau mah mah-in vantung gam sunga lut nuam lo uh a, a lut nuamte zong dal uh hi. Mite’ sisan amau tungah ki phul kik ding hi.\nPawlpi sung ah a ki niamkhiat pente leh a ki pia zo pen te in thupuak saang masa pen pah pah zel uh hi. Amau mah in hilhkholhna thu a suut uh ciangin Laisiangtho tawh kilehbulh-a mite’ gamtatna te, hilhkholhna laak dan te ong mu khia uh hi. Pawlpi in a uk cip lohna mun peuh-peuhah amau adinga Pasian thu a sin tatak mite in Laisiangtho kammal leh Jesu hong pai baih ding cih upna sittel in, thuman ahih lam mu khia in a zui uh hi.\nMi tampi in thu um lo a sang gamte’ bawlsiatna a thuak uh hi. Pawlpi sunga amau din’ mun a let kip lai theih nadingun a lam etna uh gen khia ngam loin a daai cip pawl zong a om hi. Ahih hangin Pasianthu om bang zuih nading thumaan sel cipna pen Pasian in phal lo dinga, amau tunga ki pia thumaan sel cip ding hi lo hi a ci pawl zong om hi. Khrist hong pai ding um uh ahih man bek-a pawlpi pana ki paai khia mi tampi a om hi. Hih sittelna thuak mite adingin kamsangpa genkholhna thu manpha khat: “Kei tung ah note nong cihtakna hangun na mipihte pawl khat un note hong mudah in hong hawlkhia ding uh a, zahpihna tawh note hong hopihin…Topa in ama liatna hong lak hen la, note hong honkhia ta hen hong ci vial ding uh hi. Hih banga hong paute pen mindaina a thuak ding mite ahi uh hi”. Isa. 66:5.\nTangkona in bang ciang lawh cih Pasian vantungmite in lawp takin en uh hi. Pawlpi a tam zaw in thupuak a nial lam pang ngen in gen zaw mawk uh cih a muh uh ciangin (373) vantung mite dah in ki hei kik uh hi. Ahih hangin mi tampi mah tua thupuak ah a ki sittel nailo om lai hi. A zi, a pasal, a nu a pate, leh a tatein athuzawh mitampi omlai hi. Tua bang mite vantung mitein hoih takin vil uh a, Pasian tokhom panin khuavak thak taan’ beh sak lai dingin koih uh hi.\nTua thupuak a ngah kha phot te in Honpa hong pai ding pen gen zawh loh zah-in lawp uh hi. Ama hong kilat ding a lam etna hun uh hong nai ta hi. A nai hong cing ta hi. Multho in, ciliap in daai khip khep uh hi. Tua hun ciang a nop sak nading uh ngaihsun in Pasian sungah a ki tawldam sak uh hi. Tua a ngak laitak un a ki hel kha te in tua lam etna nuam mangngilh thei lo uh hi. Nipikal tam sim bang in a sap laitakin leitung nate khempeuh paai khia uh hi. Thu um taktakte in nai tawm kha khit ciangin a si ta ding mah bangin a lungsimte uh sit pha pha in leitung nusia ta ding cih ngaihsun uh hi. “Van kah nading puantual” bel bawl lo uh hi. Topa dawn dinga lungsim ki gin’na pen khaa-ii sianthona ahi hi. Gamtat siangtho in, Khrist sisan tawh kisawp siangna pen hi a ci uh hi. Pasian mi ka hi a kici khem peuh in tua bang lungsim a nei ciat uh hih ding a deih huai hi. Tua bangin khentatna leh tha nopna nei tek uh hen. Ki niamkhiat takin Topa mai ah ngen le uh tu-a a neih uh hauhna sangin muhna theihna lianzaw nei ding uh hi. Tua banga thu ngen mi tawm lua hi. Mawhna nusia tatak mi tawm lua hi. Honpa in thupha tampi hong piakna ngah dingin upna nungta neihna te nusia mawk uh hi.\nPasian in A mite sit tel ding sawm hi. Ama khut in hilhkholhna hun seh khialhna a hum hi. Jesu alam-ente in a khialhna uh mu lo uh hi. A langdo pil pen pen te in zong muh sak tuan sam lo uh hi. A nialte in: “Na hun sehna uh bel maan hi. Na lianpi khat 374) bel piang mah ding hi. Ahih hangin Miller seh kholhna pen hi loin leitung ki lumletna ding hi zaw a, Khrist nih veina hong paina hi lo hi” cih sak uh hi.\nA lam etna hun uh tung khin ta a, Khrist lah a mite la dingin hong pai lo mawk hi. A Topa uh hong pai takpi ding hi ci-a a umte nakpi in ci mawh in dongtuak uh hi. Ahih hangin Pasian sehna bangin bel a tung hi zaw hi. Ama kilat lamen-a ki nei amite a sit tel ahi hi. Amaute lak ah vai dang ngaihsun nawn lo-a a lau lel pawl zong om hi. Thu um hi’ing a kicih na uh in a lungsim uh leh a gamtat uh a lawh zo lo na hi mawk hi. Amau lam et banga thute a pian’ loh ciangin tua bang mite in kote ka ci mawh keei uh hi ci uh hi. Khrist hong pai takpi dingin um ngei zen zen lo uh hi. Tua bang mite pen thu um taktak mite adingin a dah huai, a lawmte a nuih san masa pen te a suak uh hi.\nAhih hangin Jesu leh vantung mi khempeuhte in a um takpi a cimawh takpite itna leh hehpihna tawh en gige uh hi. Muhtheih leh muhmawh kikal kideina daal ki hawk khia hi leh, vantung mite in amau hum in Satan thal tang pan dal hi cih akip tentante in mu ding uh hi.\nTags: Great Controversy\nPrev post SAUM pan


url: =China ah suangmeihol khuk nasem mi 33 te awkcip in si ~ ZD :: ZOMI DAILY\nposted on 2 November 2016 at 9:55 pm Lomkholna: China, News, Sawltak, World\nChina, Chongqing khua aom suangmeiholkhuk ah nungdiak in Gas puakkham a, mi 33 leisung ah awkcip hi. Tua a awkcip Coal Miners mi 33 te avek in asisa in ki muta hi ci’n Chinese State Media in pulakkhia uhhi.\nHih meiholkhuk pen mimal Private in akito khat hi a, Jinshangou Mine kici hi. Tuamun ah Monday ni sunhun pawlin Gas puakkham a, tualaitak in mi 2 bek suakta hi. Adang leisung ah nasem mi 33 te hotkhiattheih nading in tawlngalo in Rescue Team te’n azon kipanpah uh himahleh anungta in kuamah honkhia zolo uh cihi.\nAsi te ii aluang khempeuh ki mukhiakhin a, ahi zongin ahonkhiading in akithawi Rescue Team te ahihleh lukunsa, maimialsa in om uhhi.\nMeiholkhuk tawhna leisung ah Gas kehtheizel a, tuapan in meikuang khatpeuh ahih keileh Electric Wire khatpeuhpan meikuang khatpeuhtawh kibikha leh puakkhamgawp theihi.\nTuabang apianloh nadingin huih alut apusuakna Ventilation Systems ahoih mahmahding kisam hi. Hih tuahsiatna vaitawh kisai in State Administration of Work Safety kici kumpi thunei te’n sitcianna, etcianna neiding uh a, hihvai ah mawkpuak neite dann lianpi thuakding uh cihi.\nChongqing khua aom adang meiholkhuk te zong ki khakcipsak phot hi.\nSengamsung aom Mining Industry pen leitung ah alauhuai leh mi tam asipen inzong akigen khat ahihi.\nSengam pen leitung ah suangmeihol Coal atamzat penpengam ahihi. Tuamah bangin leitung ah suangmeihol tam apiang khiatna penpenna gamzong ahihi. Ahi zongin tamki thohkhia lualiang ahih manin kumpi thunei te’n meiholkhuk akumlui 1000 val khakcipding in tangko khia uhhi. ZD Sawltak #zomidaily\nPrevious: US leh apawl te’n naikal 24 sungin Mosul khuapi ah Bomb 21 vei khia ~ Thang Khan Lian\nNext: Australia ah Laimi khat migilo te’n a mawtaw suhsak ~ ZD